Menang di Australia, Shah Firdaus tidak mahu 'dibuai mimpi'

KUALA LUMPUR, 31 Mac - Pelumba berbasikal trek negara, Mohd Shah Firdaus Sahrom enggan dibuai dengan kejayaan cemerlangnya dalam beberapa siri perlumbaan 'pemanas badan' di Australia baru-baru ini.

Sebaliknya, bintang trek yang sedang meningkat naik itu hanya mahu fokus terhadap misinya bersama Azizulhasni Awang dalam merangka strategi ampuh untuk digunakan pada Sukan Olimpik 2020 Tokyo, Julai depan.

Peningkatan prestasi yang dipamerkan Shah Firdaus dalam beberapa kejohanan di Australia berjaya membuka mata ramai pihak mengenai potensi sebenar yang ada dalam dirinya.

Pelumba berusia 25 tahun itu, membuat kejutan apabila berjaya menaiki podium dalam acara Keirin dan Pecut di Kejuaraan Trek Kebangsaan Australia termasuk muncul juara dengan mengatasi Azizulhasni pada edisi di Brisbane minggu lalu.

Kejayaan itu, bukan sahaja mendapat perhatian peminat sukan di Malaysia malah Azizulhasni yang juga bekas pelumba Keirin nombor satu dunia turut mengakui Shah Firdaus kini semakin matang dan berpotensi menyumbang pingat di Tokyo nanti.

Meskipun dilambung dengan pelbagai pujian, Shah Firdaus bagaimanapun mengakui masih banyak yang perlu diperbaiki dalam rentak kayuhannya dan kejayaan yang dilakar di Australia itu juga adalah bukan objektif utama.

Sebaliknya, dia mengakui penyertaannya di kejohanan tersebut adalah untuk mencuba pelbagai strategi pecutan yang bakal dipraktikkan bersama Azizulhasni di Tokyo nanti.

Shah Firdaus juga menjelaskan dia mahu memberi fokus pada penampilan sulungnya di temasya sukan terbesar dunia berkenaan dan enggan meletakkan sebarang tekanan ke atas dirinya apabila turun menggalas cabaran Malaysia di sana pada Julai ini.


Menghitung detik penantian emas sulung Sukan Olimpik negara

KUALA LUMPUR, 30 Mac - Tidak mustahil kemarau pingat emas Malaysia di Sukan Olimpik bakal berakhir di Tokyo, Julai depan.

Itu harapan yang diluahkan Menteri Belia dan Sukan, Datuk Seri Reezal Merican Naina Merican mengenai peluang menamatkan penantian kilauan emas tersebut susulan pencapaian cemerlang atlet negara di beberapa kejohanan baru-baru ini.

Menurut Reezal Merican, setakat ini beliau berpuas hati dengan peningkatan prestasi beberapa atlet negara seperti juara badminton All England, Lee Zii Jia dan pelumba berbasikal trek, Azizulhasni Awang serta Muhammad Shah Firdaus Sharom.

Namun, beliau berharap peningkatan prestasi atlet-atlet negara tersebut dapat mencapai kemuncaknya pada temasya di Tokyo Julai depan, sekali gus kilauan emas pertama negara dapat direalisasikan tepat pada masanya.

Pandangan itu disuarakan beliau dalam sidang media Majlis Pelancaran Akademi Kejurulatihan Kebangsaan di Institut Sukan Negara (ISN).

Ketika ini, sinar harapan untuk memenangi pingat emas pertama tersebut kembali cerah dan disandarkan kepada Zii Jia, Azizulhasni serta Shah Firdaus berdasarkan kejayaan yang dikecapi mereka sejak beberapa minggu lalu.

Namun, beliau juga tidak menolak harapan tersebut dapat dijelmakan beberapa lagi atlet negara seperti dalam acara terjun dan juga pelayaran.

Sejak membuat penampilan sulung di pentas Sukan Olimpik pada 1956, Malaysia hanya berjaya memenangi tujuh pingat perak dan empat gangsa.


Atlet negara diharap terus bersinar di persada antarabangsa

PUTRAJAYA, 30 Mac - Menteri Belia dan Sukan Datuk Seri Reezal Merican Naina Merican melahirkan rasa gembira terhadap perkembangan terkini sukan negara.

Melalui ciapan di facebook rasmi KBS, beliau berkata bermula dengan kemenangan Lee Zii Jia di Kejohanan All England menentang pemain ternama, Viktor Axelsen menjadi antara buah tangan istimewa.

Begitu juga prestasi pasangan Pearly/Thinaah dan Liu Ying/Peng Soon yang cukup memberangsangkan.

Hujung minggu ini negara turut menerima berita kejayaan Shah Firdaus dan Azizulhasni Awang di kejohanan Australian Track Cycling Championship 2021 di Brisbane bagi acara Keirin dan Sprint.

Begitu juga Badminton Terbuka Poland 2021 di mana pemain muda Malaysia merangkul gelaran juara dalam tiga kategori iaitu perseorangan lelaki, beregu lelaki dan beregu campuran.

Beliau mengucapkan tahniah kepada atlet dan pasukan menyifatkan kejayaan ini merupakan hasil kerja keras semua yang terlibat termasuk jurulatih, pengurusan, persatuan sukan kebangsaan, pasukan MSN dan ISN.

Beliau sentiasa percaya bahawa sukan merupakan medan kebersamaan atau 'the moment of unity'.


Luqman Hakim, Rahadiazli dan Ramadhan curi perhatian Cheng Hoe

KUALA LUMPUR, 29 Mac - Selepas tujuh hari bersama pemain negara menjalani latihan pusat, Ketua Jurulatih skuad kebangsaan, Tan Cheng Hoe nyata berpuashati dengan kesungguhan dan komitmen yang diberikan tiga pemain muda negara.

Itu antara penilaian atau 'finding' yang diperolehi Cheng Hoe ketika di Johor.

Latihan pusat yang berakhir pada 28 Mac nyata tidak disia-siakan Luqman Hakim, Rahadiazli Rahalim dan Ramadhan Saifullah untuk mencuri perhatian Tan Cheng Hoe.

Cheng Hoe, 52 tahun, menyifatkan mereka memiliki potensi yang amat besar untuk kekal dalam skuad senior negara.

Bagi, ketua jurulatih yang berasal dari Kedah ini, melihat ketiga-tiga pemain ini merupakan generasi baharu yang mampu memainkan peranan lebih besar dan penting untuk bolasepak negara.

Dalam masa sama, Cheng Hoe menjelaskan, Persatuan Bola Sepak Malaysia (FAM) dan Malaysia Football League (MFL) kini dalam perbincangan untuk merangka tempoh latihan pusat yang penjang untuk sesi berikutnya.

Tiga negara iaitu Bahrain, Australia dan Jordan diletakkan dalam perancangan sebagai destinasi untuk kem latihan pusat yang seterusnya.


Malaysia terus cipta kecemerlangan, raih tiga gelaran Terbuka Poland 2021

KUALA LUMPUR, 29 Mac - Pemain Malaysia terus mencipta kecemerlangan apabila meraih tiga gelaran dalam kempen Terbuka Poland 2021 yang berlangsung di Gniezno, semalam.

Masing-masing menerusi acara perseorangan lelaki, beregu campuran dan beregu lelaki.

Dalam aksi perseorangan, pemain berusia 20 tahun, Ng Tze Yong mengejutkan pilihan kedua, Pablo Abian dari Sepanyol dengan keputusan 21-19, 21-11 untuk menjuarai saingan akhir kejohanan.

Pablo merupakan juara 2010 dan 2011, sementara Tze Yong adalah pemain ketiga Malaysia muncul juara perseorangan lelaki selepas Liew Darren melakukannya pada 2015 dan Tan Jia Wei pada 2017.

Ia juga merupakan kejuaraan kedua pemain nombor 136 dunia itu selepas memenangi Kejohanan Antarabangsa Selatan Australia 2019.

Sementara itu, Choong Hon Jian-Toh Ee Wei, kedua-duanya berusia 20 tahun, menjuarai beregu campuran selepas menewaskan Nicolas A. Mueller-Ronjan Stern dari Switzerland dengan keputusan 21-16 dan 21-12.

Dalam pada itu, di aksi akhir beregu lelaki menyaksikan wakil Malaysia, Man Wei Chong-Tee Kai Wun menumpaskan Chang Yee Jun-Chia Wei Jie dengan keputusan 21-17, 20-22, 21-19 dalam saingan yang berlangsung selama 49 minit.

Kejayaan Wei Chong, 21 dan Kai Wun, 20, juga mengakhiri kemarau dua dekad negara dalam acara beregu lelaki yang hanya dimenangi oleh Chang Kim Wai-Hong Chieng Hun pada 2000.


Muhammad Shah Firdaus tunjuk belang, juarai acara Keirin

BRISBANE, 28 Mac - Dua jaguh elit berbasikal trek negara, Mohd Azizulhasni Awang dan Muhammad Shah Firdaus Sahrom terus menyajikan prestasi konsisten di Kejohanan Berbasikal Trek Kebangsaan Australia.

Pada pusingan akhir acara Keirin lelaki tengahari tadi, Malaysia mencatat keputusan 1-2.

Pelumba muda yang semakin meningkat naik, Shah Firdaus merangkul pingat emas acara tersebut manakala Azizulhasni meraih pingat perak.

Firdaus mempamerkan taktik kayuhan sempurna untuk meninggalkan pencabar-pencabar lain pada pusingan terakhir.

Pelumba tuan rumah, Matthew Richardson pula meraih pingat gangsa.

Pada saingan Pecut Lelaki semalam, Azizul atau nama julukannya 'The Pocket Rocketman' meraih pingat perak manakala Shah Firdaus, gangsa.

Pencapaian cemerlang kedua-dua pelumba ini dalam beberapa kejohanan di Australia dilihat memberikan harapan buat negara dalam usaha memburu pingat emas pertama di temasya Sukan Olimpik Tokyo 2020, Julai ini.


'Ardiles Malaysia' mahu pemain muda lebih profesional untuk kembalikan kegarangan Harimau Malaya

TANJUNG BUNGAH, 28 Mac - Pemain bola sepak negara perlu menukar corak pemikiran. Itu yang disuarakan bekas pemain kebangsaan, Datuk Abdul Shukor Salleh.  Beliau yang pernah digelar 'Mr Cool' dan 'Ardiles Malaysia' atas kebijaksanaannya mengemudi skuad kebangsaan pada era 70-an itu, menyeru pemain muda menjadi lebih profesional ketika latihan dan juga perlawanan.Jelas beliau, sikap tersebut mampu untuk mengembalikan kegemilangan bola sepak negara .

Beliau berkata demikian, ketika menerima kunjungan Persatuan Bekas Pemain Bola Sepak Pulau Pinang di kediamannya hari ini.  Sementara itu, Presiden Persatuan Bekas Pemain Bola Sepak Pulau Pinang, Radzuan Putah berkata, kunjungan hari ini untuk melihat keadaan Datuk Abdul Shukor yang tidak begitu baik selepas dimasukkan ke hospital swasta di Pulau Pinang akibat terjatuh baru-baru ini.  Beliau dalam masa sama menyeru bekas pemain Pulau Pinang yang belum menjadi ahli persatuan tersebut untuk mendaftarkan diri supaya kebajikan mereka akan lebih terjaga.


Latihan pusat Harimau Malaya berakhir

JOHOR BAHRU, 28 Mac - Kem latihan pusat Harimau Malaya di Johor Bahru bagi persediaan Kelayakan Piala Dunia 2022/Piala Asia 2023 berakhir hari ini.

Jadual tersebut dipendekkan kepada tujuh hari berbanding 10 hari seperti yang dirancang sebelum ini.

Keputusan itu dibuat Ketua Jurulatih, Tan Cheng Hoe dalam satu kenyataan setelah mengadakan perbincangan bersama barisan kejurulatihan.

Menurut beliau, ini mengambil kira jadual perlawanan liga yang agak padat selain sesi latihan kali ini tidak melibatkan sebarang perlawanan antarabangsa.

Sehubungan itu, pemain diberi tempoh rehat bagi melakukan persiapan bersama kelab masing-masing.

Bagaimanapun, Cheng Hoe gembira melihat reaksi positif dan komitmen para pemain selepas setahun tidak menjalani latihan bersama.

Biarpun tempoh latihan dipendekkan, beliau berpuas hati apabila objektif utama latihan berjaya mencapai objektif.

Latihan seterusnya akan diadakan pada bulan Mei.


Azizulhasni, Shah Firdaus raih penamat podium acara pecut

KUALA LUMPUR, 28 Mac - Pelumba berbasikal trek elit negara, Mohd Azizulhasni Awang dan Muhammad Shah Firdaus Sahrom terus membuktikan kehebatan apabila meraih penamat podium di Kejohanan Berbasikal Trek Kebangsaan Australia, semalam.

Azizulhasni atau nama julukannya The Pocket Rocketman meraih pingat perak manakala Shah Firdaus menang gangsa dalam acara pecut lelaki di Velodrom Anna Meares, Brisbane.

Pelumba kelahiran Dungun, Terengganu berusia 33 tahun itu tewas kepada pelumba Australia Matthew Richardson 2-0 di pentas akhir.

Menurut Azizulhasni, dia telah memberi saingan hebat untuk meraih pingat emas, namun Richardson beraksi lebih baik.

Walau bagaimanapun ujarnya, ia adalah pencapaian yang baik dalam persediaan dirinya ke temasya Olimpik 2020, Tokyo.

Terdahulu, pemenang pingat gangsa Sukan Olimpik Rio 2016 dalam acara keirin itu mengetepikan seorang lagi pelumba Australia, Leigh Hoffman dan Thomas Cornish masing-masing di peringkat suku dan separuh akhir.

Sementara itu, Muhammad Shah Firdaus mengatasi seorang lagi pelumba tempatan, Nathan Hart di suku akhir sebelum tewas kepada Richardson dalam aksi separuh akhir.

Azizulhasni dan Shah Firdaus akan beraksi dalam acara Keirin, hari ini.


FAM gantung dua pemain, dua lagi diberi amaran keras

KUALA LUMPUR , 27 Mac - Pemain Petaling Jaya City (PJ City), Ahmad Khairil Anuar Ahmad Zamri digantung dua perlawanan oleh Jawatankuasa Tatatertib Persatuan Bolasepak Malaysia (FAM) gara-gara tindakannya ketika menentang Melaka United pada 10 Mac lalu.

Pengerusi Jawatankuasa Tertib FAM, Datuk Baljit Singh Sidhu dalam satu kenyataan memaklumkan, hukuman itu dikenakan terhadap Ahmad Khairil Anuar atau dikenali dengan nama Beto selepas dia didapati sengaja menjatuhkan diri dalam kotak penalti biarpun tiada sentuhan daripada pemain lawan.

Seorang lagi ialah pemain Selangor 2 FC, Hein Htet Aung yang dijatuhi hukuman gantung satu perlawanan susulan kelakuan tidak mempunyai semangat kesukanan pada perlawanan Liga Premier, 6 Mac lepas.

Ini selepas dia melakukan kesalahan, mempamerkan simbol berbaur politik semasa perlawanan Liga Perdana menentang PDRM FC di Stadium Bola Sepak Kuala Lumpur, Cheras pada 6 Mac lalu.

Htet Aung turut diberi amaran keras dan hukuman yang lebih berat akan dikenakan jika mengulangi kesalahan yang sama.

Sementara itu, dua pemain yang bertindak kasar terhadap pengadil iaitu penyerang Kelantan FC, Jack Raymond Hindle dan pemain Melaka United, Alex Dos Santos Goncalves boleh menarik nafas lega apabila sekadar diberi amaran lisan yang keras supaya tidak mengulangi kesilapan sama.


Kekal fokus dalam misi buru kilauan emas Sukan Olimpik Tokyo

KUALA LUMPUR, 25 Mac - Perlu kekal konsisten. Itu yang menjadi fokus juara All England 2021, Lee Zii Jia, agar dapat menstabilkan kedudukannya dalam ranking 10 teratas dunia.

Menurut pemain perseorangan utama negara itu, ia amat penting dalam misi memungut pingat emas pertama negara di temasya terbesar dunia, Sukan Olimpik Tokyo, Julai ini.

Katanya yang kini menghuni tangga ke lapan dunia, kekecewaan yang dialami dalam tiga kejohanan berturut-turut di Bangkok serta kejohanan Terbuka Switzerland menjadi pendorong menampilkan satu prestasi yang luar biasa di Kejohanan All England baru- baru ini.

Kejayaan Zii Jia itu menamatkan penantian selama empat tahun Malaysia bagi muncul juara selepas kali terakhir dilakukan Datuk Lee Chong Wei pada 2017.

Sementara itu, Zii Jia tidak mahu dibuai kejayaan terlalu lama walaupun ia merupakan pencapaian terbesar dalam sepanjang kariernya.

Sering dibandingkan dengan bekas pemain nombor satu dunia, Datuk Lee Chong Wei, Zii Jia merumuskan Chong Wei, seorang pemain badminton yang sukar dicari ganti malah beliau tidak mahu dibandingkan dengan pencapaian hebat sepanjang karier ikon badminton negara tersebut.

Malah Zii Jia mahu menjadi dirinya sendiri dengan kekal fokus terhadap kariernya.


Acara HeartStone tidak dipertandingkan, Malaysia hilang peluang raih emas e-sukan di Sukan Sea Vietnam

KUALA LUMPUR, 25 Mac - Malaysia kehilangan satu peluang meraih pingat emas dalam e-sukan di Sukan Sea Vietnam, November ini.

Ia berikutan, permainan HeartStone tidak disenaraikan dalam edisi kali ini.

Menerusi perkembangan terbaharu yang diumumkan oleh Persatuan Sukan Rekreasi dan Elektronik Vietnam (VIRESA), enam permainan baharu diperkenalkan manakala Mobile Legends Bang Bang dan Arena Of Valor (AOV) dikekalkan.

Edisi ke-31 kali ini, sebanyak lapan kategori permainan e-sukan diperkenalkan dengan 10 pingat bakal dipertandingkan.

PUBG Mobile dan League Of Legends : Wild Rift masing-masing menawarkan dua pingat emas menerusi acara berpasukan dan individu.

Manakala AOV, Free Fire, League of Legends, FIFA Online 4, Mobile Legends Bang Bang dan Cross Fire menawarkan satu pingat emas menerusi acara berpasukan.

Perkara ini diumumkan oleh Persatuan Sukan Rekreasi dan Elektronik Vietnam (VIRESA) selepas mendapat kelulusan Kementerian Penerangan dan Komunikasi di Vietnam.

Pusat Konvensyen Nasional, Hanoi dipilih menjadi venue utama pertandingan yang dijadual berlangsung 21 November hingga 2 Disember.


Kos tambahan pematuhan SOP, MFL tidak halang pasukan naikkan harga tiket perlawanan Liga M

PETALING JAYA, 25 Mac - Liga Bola Sepak Malaysia (MFL) tidak menghalang mana-mana pasukan menaikkan harga tiket perlawanan Liga Malaysia (Liga M) meskipun terdapat saranan supaya ia dikekalkan berikutan situasi semasa pandemik COVID-19.

Ketua Pegawai Eksekutif MFL, Datuk Ab Ghani Hassan berkata, kenaikan itu disebabkan faktor peningkatan kos yang bakal ditanggung pasukan apabila kehadiran penyokong ke stadium dibenarkan bermula 1 April ini.

Menurut Ab Ghani, perbelanjaan pasukan Liga M akan meningkat kerana perlu menambah jumlah petugas di stadium selain menyediakan pelbagai kemudahan diperlukan bagi mematuhi Prosedur Operasi Standard (SOP) dan konsep gelembung sukan.

Selain itu, beliau berkata kelab juga perlu menampung kos penyediaan kemudahan seperti cecair pembasmi kuman dan alat pengimbas suhu.

Pada masa sama, Ab Ghani turut berkata, MFL telah meminta vendor tiket perlawanan Liga M untuk menyediakan petugas serta kemudahan seperti pengimbas kod respons pantas di setiap stadium sebagai usaha meringankan beban pasukan.

Isnin lepas, Menteri Belia dan Sukan, Datuk Seri Reezal Merican Naina Merican menyarankan harga tiket Liga M dikekalkan seperti sedia ada namun menyerahkan kepada MFL selaku badan pentadbir Liga M untuk mengadakan perbincangan berhubung perubahan itu.

Dalam pada itu, Ab Ghani berkata beliau akan meminta semua pasukan untuk menghantar cadangan kenaikan harga tiket masing-masing untuk diteliti MFL terlebih dahulu.

Sebelum ini, media melaporkan bahawa penyokong kemungkinan terpaksa menanggung kenaikan harga tiket perlawanan pada kadar sekitar RM5 hingga RM10 selepas dibenarkan kembali menyaksikan perlawanan di stadium bermula bulan depan.


FUKUSHIMA, 25 Mac - Larian obor Sukan Olimpik Tokyo 2020 bermula hari ini.

Setelah tertangguh kira-kira setahun, acara tradisi temasya sukan terbesar dunia itu akhirnya dapat dilangsungkan.

Larian bermula di pusat latihan bola sepak kebangsaan J-Village, wilayah Fukushima dan akan merentasi 47 wilayah di Jepun selama empat bulan.

Lokasi itu dipilih sebagai memperingati bencana gempa bumi dan tsunami yang telah mengorbankan kira-kira 20,000 penduduk.

Pemain bola sepak wanita Jepun, Azusa Iwashimizu menjadi pembawa obor pertama dan 14 rakan sepasukan yang lain serta jurulatih, Norio Sasaki yang mengenakan pakaian berwarna putih dan merah.

Turut hadir pada majlis itu, Menteri Olimpik Jepun, Tamayo Marukawa dan Gabenor Tokyo, Koike Yuriko.

Acara pembukaan larian obor itu sepatutnya dilangsungkan secara meriah dengan kehadiran penonton namun terpaksa dibatalkan bagi menjaga Prosedur Operasi Standard (SOP) keselamatan COVID-19.


Tiada kelibat Lee Zii Jia di Sukan SEA Hanoi 2021

KUALA LUMPUR, 23 Mac - Persatuan Badminton Malaysia (BAM) tidak akan menghantar juara All England 2021, Lee Zii Jia dalam skuad kebangsaan bagi menyertai Sukan Sea Hanoi di Vietnam hujung tahun ini.

Perkara itu disahkan Setiausaha Agung BAM, Datuk Kenny Goh.

Selain Jii Zia, beregu lelaki utama negara, Aaron Chia-Soh Wooi Yik juga tidak akan beraksi pada temasya dwi tahunan tersebut.

Menurut Datuk Kenny, barisan pemain remaja dan skuad pelapis Akademi Badminton Malaysia di bawah kendalian Datuk Misbun Sidek dipertanggungjawabkan memikul tugas berkenaan.

Menurut Datuk Kenny, keputusan itu dibuat kerana mahu mereka memberi tumpuan pada empat kejohanan besar tahun ini iaitu Sukan Olimpik Tokyo 2020, Piala Thomas dan Uber di Denmark, Kejohanan Badminton Dunia di Sepanyol dan Piala Sudirman di China.

Beliau percaya, perancangan ini akan membawa kesan positif buat pemain muda negara untuk mendapatkan lebih pendedahan.

Datuk Kenny berkata demikian pada sidang media selepas menghadiri mesyuarat Jawatankuasa Pemilihan Sukan Sea 2021 di Wisma Majlis Olimpik Malaysia-MOM hari ini.

Skuad badminton negara menyumbang tiga pingat emas pada Sukan Sea 2019 di Manila, Filipina menerusi Zii Jia bagi perseorangan lelaki, Aaron Chia-Soh Wooi Yik dalam acara beregu lelaki dan S. Kisona bagi acara perseorangan wanita.


FAM akan teliti pengendalian kontroversi pengadil

PETALING JAYA, 23 Mac - Persatuan Bola Sepak Malaysia (FAM) akan meneliti isu prestasi pengadil yang terlibat dalam perlawanan kontroversi.

Pengerusi Jawatankuasa Pengadil FAM, Datuk S. Sivasundaram yang baru dilantik ke jawatan itu berkata, beliau akan meneliti isu berkenaan secepat mungkin.

Timbalan Presiden FAM itu juga mengakui, beliau bagaimanapun perlu membentuk jawatankuasa dalam tempoh beberapa hari lagi.

Sebaik mendapat laporan, tindakan akan diambil menurut peraturan Konfederasi Bola Sepak Asia (AFC) dan Persekutuan Bola Sepak Antarabangsa (FIFA).

Minggu lepas, FAM menggantung pengadil, Mohd Fairuzi Mat Desa selama dua minggu selepas gagal mengesan perbuatan pemain PJ City FC, Ahmad Khairil Anuar menjatuhkan diri dalam kotak penalti ketika menentang Melaka United pada 10 Mac.


Pengadil tak adil, VAR disaran diguna tingkat kualiti pengadilan Liga M

JOHOR BAHRU, 23 Mac - Prestasi kurang memberangsangkan pengadil dalam saingan Liga Malaysia (Liga M) baru-baru ini telah menarik perhatian pemilik Johor Darul Ta'zim (JDT), Tunku Ismail Sultan Ibrahim.

Menerusi laman media sosial Instagram Story miliknya, Tunku Ismail menggesa agar pengendali Liga M, Liga Bolasepak Malaysia (MFL) dan Persatuan Bola Sepak Malaysia (FAM) mempertimbangkan penggunaan Video Bantuan Pengadil atau VAR.

Saranan Tunku Ismail dibuat susulan pengadil perlawanan antara Perak menentang JDT, Noor Azriel Baharudin dilihat membuat beberapa keputusan yang kontroversi pada aksi di Ipoh, Ahad lalu.

Antara insiden yang gagal dikesan oleh Azriel ialah kekasaran yang dilakukan terhadap pemain JDT, Bergson Da Silva dan Arif Aiman dalam kawasan penalti Perak.

Malah, menerusi satu komen yang dibuat pada laman Instagram MFL, beliau turut berpendapat pengadil itu sepatutnya tidak memberikan sepakan penalti kepada JDT pada masa kecederaan, sekali gus mengikat perlawanan 2-2.

Teknologi VAR telah digunakan di negara bola sepak maju seperti Eropah, malah ia juga telah digunakan dalam saingan Thai League One sejak musim 2020.

Selain itu, saingan J-League juga sudah mula menggunakan teknologi yang sama bagi meningkatkan lagi kualiti pengadilan di negara tersebut.


Sultan Kedah kagum dan bangga kejayaan Lee Zii Jia

ALOR SETAR, 22 Mac - Turut berkongsi kegembiraan dengan kejayaan Lee Zii Jia merangkul kejuaraan Badminton All England malam tadi ialah Sultan Kedah, Al Aminul Karim Sultan Sallehuddin Ibni Almarhum Sultan Badlishah.

Baginda yang kagum dan bangga dengan kejayaan itu, petang tadi mengadakan sidang video dengan pemain yang berasal dari Alor Setar.  Tuanku Salehuddin menzahirkan rasa gembira dan mengucapkan tahniah dengan kejayaan itu sambil berharap kejayaan yang dicapai menjadi pendorong untuk dia terus mencipta kejayaan di kejohanan antarabangsa.  Berangkat sama di sidang video itu, Sultanah Kedah, Sultanah Maliha Almarhum Tengku Ariff dan Raja Muda Kedah, Tunku Sarafuddin Badlishah Ibni Sultan Sallehuddin dan Raja Puan Muda Kedah, Che Puan Muda Zaheeda Mohamad Ariff.  Tuanku Salehuddin juga menzahirkan ucapan tahniah kepada jurulatih, Wong Choon Han dan dua beregu wanita negara, Pearly Tan dan M. Thinaah yang menjuarai Terbuka Switzerland pada awal bulan lalu serta berjaya melangkah ke suku akhir Kejohanan Badminton All England. Baginda berharap kesemua pemain dapat mengekalkan prestasi permainan pada masa akan datang.  Sementara itu, Lee Zii Jia, juga mengucapkan terima kasih di atas sokongan Tuanku Sultan dan seluruh rakyat yang mendoakan kejayaan beliau.


Buat penampilan tertinggi untuk The Catalan, Messi pamer belang sebenar

SAN SEBASTIAN, 22 Mac - Lionel Messi muncul selaku pemain paling banyak membuat penampilan bersama Barcelona apabila membantu The Catalan meledak dua gol, sekaligus mencatat kemenangan 6-1 ke atas Real Sociedad.

Antoine Griezman membuka tirai jaringan pada minit ke-36 dengan meledak gol ke gawang kelab lamanya sebelum Sergino Dest menggandakan kedudukan sebelum rehat.

Kembali separuh masa kedua, Dest sekali lagi mencetak nama selaku penjaring menjadikan kedudukan 3-0 pada minit ke-53.

Tiga minit berselang, giliran Messi untuk menceriakan Barca dengan gol keempat sekaligus menyamai rekod penampilan terbanyak milik Xavi Hernandes dengan 768 kali.

Minit ke-71, Ousmane Dembele menjadikan kedudukan 5-0 namun tuan ruamh membalas satu jaringan minit ke-77 menerusi Ander Barrenetxea sebelum Messi sekali lagi cemerlang dengan menutup malam gemilangnya dengan gol keenam Barca seminit sebelum tamat perlawanan.

Kemenangan itu meletakkan Barca di atas Real Madrid di kedudukan kedua dengan 62 mata namun empat mata di belakang Atletico Madrid yang kini berbaki 10 perlawanan sahaja lagi dalam liga.


Tumbangkan Momota, cetus keyakinan ibu bapa Zii Jia, anak mereka bakal takluk All England 2021

JITRA, 22 Mac - Kejayaan Lee Zii Jia muncul juara acara perseorangan lelaki Kejohanan Badminton All England 2021 malam tadi nyata mengembirakan ibu bapa pemain itu.  Ia juga adalah hadiah paling bermakna sempena ulang tahun kelahiran yang ke-23 pemain kelahiran Alor Setar itu yang jatuh pada 29 Mac ini.

Namun ibu bapa Zii Jia, Leow Siet Peng dan suaminya, Lee Chee Hin, berharap kejayaan yang diraih anak kedua mereka itu bukanlah kemuncak kepada karier Zii Jia.  Sebaliknya, ia akan menjadi faktor pembakar semangat kepadanya untuk terus dan kekal cemerlang sekaligus mengharumkan nama negara di persada dunia.  Menurut Leow Siet Peng, sebelum perlawanan akhir menentang Viktor Axelsen, beliau dan suami menghantar khidmat pesanan ringkas dan memberi kata-kata semangat kepada Zii Jia.  Kemenangan menewaskan pemain nombor satu dunia, Kento Momota di suku akhir, menghadirkan keyakinan kepada Leow Siet Peng dan Lee Chee Hin untuk Zii Jia menghadirkan sesuatu yang istimewa buat negara. Pada masa sama, Leow Siet Peng berkata, Zii Jia memerlukan lebih banyak pendedahan dan pertandingan bagi memantapkan corak permainannya.    Leow Siet Peng dan Lee Chee Hin ditemui RTM di kediaman mereka di Bandar Darulaman, Jitra, Kedah.  Lee Zii Jia mengharumkan nama Malaysia apabila menewaskan juara bertahan, Viktor Axelson, 30-29, 20-22 dan 21-9 dalam masa satu jam 14 minit.  Sementara itu, Menteri Besar Kedah, Muhammad Sanusi Md Nor turut memuji aksi cemerlang yang dipamerkan Zii Jia.


Datuk Lee Chong Wei bangga dengan kejayaan Zii Jia

KUALA LUMPUR, 22 Mac - Pemenang tujuh kali Kejuaraan All England dan bekas jaguh nombor satu negara, Datuk Lee Chong Wei tidak ketinggalan mengucapkan tahniah ke atas kejayaan Lee Zii Jia merangkul kejohanan badminton All England.

Menerusi laman sosialnya, Datuk Lee Chong Wei memberikan ucapan tahniah, bangga dengan prestastinya yang mengagumkan dan yakin Zii Jia telah menemui rentak sebenarnya.

Datuk Lee Chong Wei turut menggunakan hastag #laginervoustengokboladrpmainrupanya, bagi mengambarkan perasannya menonton perlawanan Lee Zii Jia.

Sambil menasihatkan Zii Jia untuk kekalkan momentum terbaiknya.


Kejayaan All England perlu dijadikan perangsang untuk bekerja lebih keras - PM

KOTA KINABALU, 22 Mac - Kejayaan manis jaguh perseorangan lelaki negara yang merangkul Kejuaraan Badminton All England 2021 malam tadi menarik perhatian Perdana Menteri, Tan Sri Muhyiddin Yassin.

Beliau menasihati Zii Jia agar menjadikan kemenangan sulung pada pertandingan badminton tertua di dunia itu sebagai perangsang untuk bekerja lebih keras.

Menerusi hantaran di laman Facebook, Tan Sri Muhyiddin dalam masa sama mahu Zii Jia menjadi lebih cemerlang pada masa akan datang memandangkan perjalanan kariernya yang masih jauh dalam sukan tersebut.

Zii Jia mencipta sejarah buat dirinya apabila merangkul gelaran All England buat kali pertama selepas menewaskan juara bertahan Viktor Axelsen, 30-29, 20-22, 21-9 pada aksi final di Utilita Arena, Birmingham pada Ahad.

Tan Sri Muhyiddin turut menyifatkan kejayaan pemain berusia 22 tahun dari Kedah itu memberi makna besar dan suntikan motivasi buat pemain muda berkenaan selepas ditewaskan pemain sama di peringkat separuh akhir kejohanan tersebut tahun lepas.

Ini adalah kemenangan kedua Zii Jia ke atas Axelsen sepanjang lima pertemuan antara mereka.

Kali terakhir gelaran berprestij itu dimenangi pemain negara ialah pada edisi 2017 menerusi Datuk Lee Chong Wei yang menewaskan pemain China, Shi Yu Qi, 21-12, 21-10.

Selaku juara, Zii Jia membawa pulang hadiah wang tunai AS$59,500 (RM 244,344).


'Syabas, All England Milik Kita' - KBS

PUTRAJAYA, 22 Mac - Syabas Lee Zii Jia, All England milik kita.

Itu ungkapan yang dizahirkan Menteri Belia dan Sukan (KBS) Datuk Seri Reezal Merican Naina Merican yang berbangga atas kejayaan Lee Zii Jia memenangi kejohanan Seluruh England.

Melalui laman facebook rasmi beliau, Datuk Seri Reezal berkata sorakan dan sokongan rakyat Malaysia sentiasa di belakang Lee Zii Jia meraikan kejayaan itu.

Datuk Seri Reezal Merican turut mengucapkan syabas kepada semua pemain termasuk pasangan Chan Peng Soon, Goh Lui Ying, Pearly Tan dan M Thinaah atas pencapaian mereka.

Mereka mempamerkan aksi membanggakan dibawah bimbingan Pengarah Kejurulatihan Wong Choong Hann dan barisan jurulatih BAM.

Turut tidak dilupakan, para pegawai dan seluruh keluarga badminton negara.


Zii Jia takluk England, rampas gelaran perseorangan lelaki

BIRMINGHAM, 22 Mac - Impian Malaysia untuk melihat pengganti Datuk Lee Chong Wei nampaknya hampir menjadi kenyataan apabila Lee Zii Jia menepati potensinya dengan menjuarai gelaran perseorangan lelaki Seluruh England 2021.

Pemain pilihan keenam kejohanan itu berjaya mengejutkan pemain nombor dua dunia dari Denmark, Victor Axelsen dalam satu pertarungan final yang sengit 3 set 30-29, 22-20, 21-9.

Keinginan Zii Jia untuk memenangi pertemuan ini terbukti dengan kesungguhannya bertahan ketika terikat 20 mata di set pertama sehingga memaksa permainan dilanjutkan ke mata penentuan.

Zii Jia terus cuba bertahan dengan tekanan daripada Axelsen dan akhirnya menang 30-29.

Set kedua, pemain berusia 22 tahun itu terus berusaha keras untuk memenanginya dan walaupun berjaya bangkit mengikat 20 sama, namun dia tewas 22-20.

Bagaimanapun, set ketiga Zii Jia terus garang mengasak Axelsen yang mula menunjukkan tanda keletihan dan akhirnya berjaya membuatkan juara bertahan itu menyerah kalah dengan 21-9.

Kejayaan itu menyaksikan Zii Jia berjaya menamatkan kemarau tiga tahun bagi menjuarai Seluruh England yang kali terakhir dimenangi oleh Datuk Lee Chong Wei pada 2017.

Kemenangan ini juga penebus kekalahan ketika dia tewas di tangan Axelsen pada edisi tahun lalu.


Kanak-kanak , warga emas tidak digalakkan masuk ke stadium

PUTRAJAYA, 19 Mac - Warga emas berusia 60 tahun ke atas dan anak kecil tidak digalakkan masuk ke stadium.

Perkara itu ditegaskan Menteri Belia dan Sukan, Datuk Seri Reezal Merican Naina Merican meskipun tiada undang-undang khusus yang melarang dua peringkat umur ini untuk hadir menonton perlawanan.

Ia berhubung kebenaran penonton untuk hadir ke stadium bagi menonton perlawanan bola sepak yang akan mula bermula 1 April depan.

Ujar Datuk Seri Reezal, beliau sendiri akan turun padang bersama wakil Majlis Keselamatan Negara (MKN) dan Kementerian Kesihatan (KKM) bagi meninjau pematuhan prosedur operasi standard (SOP) yang dijalankan di stadium terpilih pada tarikh berkenaan.

Bukan itu sahaja, buat masa ini penjualan tiket akan dilakukan secara dalam talian dan jualan makanan di luar stadium ataupun di trak makanan masih tidak dibenarkan.

Beliau berkata demikian pada Majlis Penyerahan Surat Pelantikan Panel of Experts yang berlangsung di Putrajaya.

Seramai 25 individu dilantik akan menjadi penasihat kepada Kementerian Belia dan Sukan (KBS) dalam pelbagai isu berkaitan belia dan sukan.

Pelantikan jawatankuasa itu berkuat kuasa pada 1 Januari hingga 31 Disember 2021.

Antara individu terlibat termasuklah bekas pemain skuash terkemuka dunia, Mohamad Azlan Iskandar dan selebriti yang juga Pengerusi Pertubuhan Sukarelawan Jalinan Nasional (SARJANA), Datuk Khaidiriah Datuk Seri Abu Zahar.


Kejohanan All England dibayangi COVID-19

BIRMINGHAM, 17 Mac - Persekutuan Badminton Dunia (BWF) memaklumkan kejohanan All England di Birmingham yang dijadual berlangsung hari ini akan bermula lewat iaitu pukul 10.00 malam waktu Malaysia.

Badan induk itu dalam satu kenyataan di laman web rasmi mereka berkata, keputusan sejumlah besar ujian COVID-19 yang dijalankan ke atas pasukan yang bertanding dianggap tidak meyakinkan dan ujian semula perlu dilakukan.

BWF juga mengesahkan hanya sejumlah kecil kes positif yang direkodkan.

Menurut kenyataan itu juga, semua kes ini akan terus menjalani kuarantin sehingga mereka menjalani ujian semula.

BWF dalam pada itu memberi jaminan pihaknya akan terus melaksanakan semua protokol yang ditetapkan kerajaan United Kingdom dan Agensi Kesihatan Awam England bagi menjamin kesihatan dan keselamatan semua yang bertanding.

Antara yang dilaporkan positif COVID-19 adalah penolong jurulatih Denmark, Thomas Stavngaard diuji positif selepas tiba di Birmingham.

Menerusi perkembangan terbaharu, Pengarah Kejurulatihan Persatuan Badminton Malaysia (BAM), Wong Choong Hann mengesahkan, semua pemain negara sudah mendapat lampu hijau untuk turun beraksi.


Maybank kekal kedudukan teratas liga atasi Nurinsafi HT

BUKIT JALIL, 17 Mac - Maybank mengekalkan kedudukan teratas liga hasil kemenangan ketiga berturut-turut tanpa bolos.

Ia setelah berjaya menumpaskan Nurinsafi HT dengan 4-0 pada aksi yang berlangsung di Stadium Nasional Bukit Jalil.

Maybank menguasai perlawanan pada suku pertama dengan jaringan gol menerusi pukulan sudut penalti oleh Muhamamd Najmi Farizal Jazlan pada minit ke-10.

Bermula pada suku kedua pasukan Nurinsafi HT memberi saingan namun ia berjaya di patahkan oleh pertahanan Maybank dan tiada jaringan di lakukan.

Muhamad Haziq Samsul membuat jaringan kedua menerusi gol padang pada awal minit ke-32 pada suku ketiga.

Berselang lima minit kemudian, Muhamamd Najmi Farizal Jazlan sekali lagi menjaringkan gol menerusi pukulan sudut penalti yang menambah tekanan kepada Nurinsafi HT.

Jaringan keempat terhasil menerusi jaringan gol padang Hafifihafiz Hanafi pada minit ke-44 pada suku kempat melengkapkan kemenangan 4-0 Maybank.


Harimau Malaya kekal mengaum di Stadium Nasional Bukit Jalil

KUALA LUMPUR, 16 Mac - Stadium Nasional Bukit Jalil akan terus menjadi 'Rumah Harimau Malaya' bagi tempoh lima tahun yang akan datang.

Ini selepas Persatuan Bolasepak Malaysia (FAM) dan Perbadanan Stadium Malaysia (PSM) hari ini menandatangani lanjutan perjanjian bersama sehingga 31 Disember 2025.

Terdahulu pada 15 Ogos 2019, kedua-dua pihak telah menandatangani perjanjian bersama sehingga 31 Disember 2020 untuk menjadikan Stadium Nasional sebagai gelanggang sendiri skuad bola sepak kebangsaan bagi mana-mana pertandingan atau kejohanan rasmi.

Bagaimanapun mengikut perjanjian tersebut, skuad Harimau Malaya dibenarkan untuk beraksi di stadium-stadium lain di seluruh negara jika ia hanya membabitkan perlawanan-perlawanan persahabatan.

Kali terakhir skuad Harimau Malaya kendalian Tan Cheng Hoe beraksi di Stadium Nasional ialah pada 19 November 2019 ketika menewaskan Indonesia 2-0 pada perlawanan kelima Kumpulan G, Kelayakan Piala Dunia 2022/Piala Asia 2023 sebelum aksi berikutnya masih ditangguhkan berikutan pandemik COVID-19.


Datuk Hamidin sah Presiden FAM 2021-2025

PUTRAJAYA, 13 Mac- Datuk Hamidin Mohd Amin berjaya mengekalkan kedudukannya sebagai Presiden Persatuan Bola Sepak Malaysia (FAM) bagi penggal 2021-2025 selepas menang tanpa bertanding pada Kongres FAM ke-57.

Ini merupakan penggal kedua buat Datuk Hamidin yang juga Presiden Liga Bola Sepak Malaysia (MFL), selepas mula dilantik pada Julai 2018, menggantikan Tunku Mahkota Johor, Tunku Ismail Sultan Ibrahim.Ketiadaan pertandingan bagi dua jawatan timbalan presiden menyaksikan Datuk Mohd Yusoff Mahadi mengekalkan kerusinya.Datuk S.Sivasundaram sah dilantik menggantikan Datuk Seri Subahan Kamal.Persaingan dalam mengisi empat kerusi naib presiden diisi oleh Datuk Seri Rosmadi Ismail, Mohd Joehari Mohd Ayub, Mohd Firdaus Mohamed serta Datuk Posa Majais.

Sementara itu, Datuk Suraya Yaacob dan Dr Siti Faidul Maisarah Abdullah yang turut tidak dicabar kali ini, sah mengisi dua jawatan sebagai ahli jawatankuasa eksekutif wanita.Sebanyak 20 perwakilan hadir pada Kongres FAM dengan dua undian diberikan kepada setiap perwakilan.


Stadium Sultan Ibrahim dipilih 'Stadium Of The Year 2020'

KUALA LUMPUR, 11 Mac - Stadium serba canggih milik Kelab Bolasepak Johor Darul Ta'zim-JDT, Stadium Sultan Ibrahim dipilih sebagai pemenang 'Stadium Of The Year 2020' untuk kategori undian awam.

Dengan undian menerusi laman web StadiumDB.com yang berpangkalan di Poland, stadium kebanggaan rakyat Johor ini meraih 64,240 mata.

Stadium Sultan Ibrahim yang terletak di Iskandar Puteri, Johor menewaskan Stadium Allegiant di Las Vegas, Amerika Syarikat dan Stadium Ahmad bin Ali di Qatar, masing-masing di tempat kedua dan ketiga.

Undian untuk mencari stadium terbaik bagi tahun 2020 itu dibuka pada 8 Februari lepas dan berakhir pada 7 Mac.

Menurut laman web StadiumDB.com pihaknya telah menerima keseluruhan 21,821 undian dari 100 buah negara dan wilayah termasuk dari Amerika Syarikat, Turki, Jepun, Romania dan Malaysia.

Sebanyak 20 buah stadium dari seluruh dunia telah disenarai pendek sebelum ini.


Prestasi pemain Liga M belum capai tahap diharapkan?

KUANTAN, 10 Mac - Para pemain perlu mempunyai minit permainan yang mencukupi bagi membantu meningkatkan prestasi.

Bekas pemain bola sepak kebangsaan, Datuk Jamal Nasir Ismail berkata, mengadakan latihan kecergasan tambahan kurang memadai sekiranya pemain tidak dapat memperagakannya menerusi aksi lebih kompetitif.

Beliau berpandangan, prestasi pemain yang beraksi dalam saingan Liga Malaysia 2021 setakat ini masih belum mencapai tahap yang diharapkan.

Justeru menurut beliau, lebih banyak aksi kompetitif akan membolehkan para pemain meningkatkan tahap kemampuan.

Ini penting bukan sahaja kepada pasukan dalam saingan Liga M, malah untuk perjuangan skuad kebangsaan.


Atlet negara perlu bersemangat tinggi dan persiapan terbaik menuju Sukan SEA Hanoi 2021

KELANA JAYA, 10 Mac - Bagi memastikan tanggungjawab sebagai Ketua Kontinjen Negara (CDM) ke Sukan SEA Vietnam 2021 dapat diterjemahkan sebaik mungkin.

Datuk Hamidin Mohd Amin dijadual akan mengadakan pertemuan dengan semua persatuan sukan yang dipertandingkan di Sukan SEA Vietnam pada 17 dan 18 Mac ini bagi mengetahui perkembangan terkini atlet-atlet mereka.

Jelas Datuk Hamidin, pertemuan itu penting bagi beliau memahami dan mempelajari 40 jenis sukan yang telah disenaraikan untuk bertanding nanti.

Tambah beliau, untuk memastikan persiapan semuat atlet berjalan dengan baik, beliau amat memerlukan kerjasama dari semua pihak terutamanya Majlis Sukan Negara (MSN) dan Majlis Olimpik Malaysia (MOM) serta semua persatuan sukan.

Penekanan berkaitan COVID-19, Prosedur Operasi Standard (SOP) latihan dan suntikan vaksin akan diberi penekanan utama kepada atlet yang layak ke Sukan SEA.

Beliau berkata demikian, kepada media selepas menerima surat pelantikan CDM di pejabat Persatuan Bola Sepak Malaysia (FAM) di Kelana Jaya.


'Harimau Malaya Muda' bawa cabaran negara di Sukan SEA 2021

KUALA LUMPUR, 10 Mac - Ketua Kontinjen Negara (CDM) ke Sukan SEA Vietnam 2021 yang juga Presiden Persatuan Bola Sepak Malaysia (FAM), Datuk Hamidin Mohd Amin menegaskan FAM tetap menurunkan skuad bola sepak bawah 19 tahun ke Sukan Sea Vietnam nanti.

Tambah beliau, ketika ini 30 pemain berada dalam skuad projek FAM-MSN dan 19 lagi sedang beraksi dalam pasukan masing-masing.


Jangan beri tekanan kepada pemain muda badminton negara

KUALA LUMPUR, 9 Mac - Presiden Persatuan Badminton Malaysia (BAM), Tan Sri Mohd Norza Zakaria, menyeru supaya peminat badminton tanah air tidak memberi tekanan kepada pemain muda negara.

Sebaliknya, beliau meminta agar mereka diberi peluang untuk memperbaiki persembahan masing-masing.

Meletakkan barisan pemain muda sebagai pelaburan masa depan negara, beliau turut mengakui mereka juga perlu segera bangkit andai benar-benar mahu impian memenangi pingat emas Sukan Olimpik menjadi kenyataan.

Pada aksi Terbuka Switzerland minggu lalu, perjuangan perseorangan pertama negara, Lee Zii Jia terhenti di separuh akhir, begitu juga dengan pasangan beregu lelaki yang juga pilihan utama kejohanan, Aaron Chia-Soh Wooi Yik gagal meneruskan kemaraan ke pentas akhir.

Bagaimanapun, beregu muda wanita, Pearly Tan-M.Thinaah menggembirakan kem negara apabila lolos ke final.

Mereka kemudian muncul juara selepas menewaskan gandingan adik beradik, Gabriela Stoeva-Stefani Stoeva dari Bulgaria dalam pentas akhir sulung Jelajah Dunia mereka.


MOM cadang perluas skim pencen atlet

KUALA LUMPUR, 9 Mac - Skim pencen atlet mungkin diperluas bukan hanya kepada yang layak ke Sukan Olimpik sahaja tetapi buat semua atlet negara.

Demikian, cadangan Majlis Olimpik Malaysia (MOM).

Presiden MOM, Tan Sri Mohd Norza Zakaria berkata, cadangan itu disuarakan selepas melihat impak pandemik COVID-19 kepada industri sukan terutama golongan atlet.

Bagaimanapun, beliau akui masih menunggu Majlis Sukan Negara (MSN) dan Kementerian Belia dan Sukan (KBS) serta agensi terlibat untuk mempercepat proses ke peringkat tertinggi.

Akhir tahun lalu, MOM mencadangkan agar kerajaan memperkenal skim pencen untuk atlet yang layak ke Sukan Olimpik atau memperoleh pencapaian setara dengan temasya dunia itu.


Datuk Hamidin Mohd Amin dipilih Chef de Mission negara ke Sukan SEA Hanoi 2021

KUALA LUMPUR, 9 Mac - Individu yang bakal mengetuai kontinjen negara ke sukan SEA Hanoi 2021 telah pun diketahui.

Majlis Olimpik Malaysia (MOM) hari ini mengumumkan, Presiden Persatuan Bola Sepak Malaysia (FAM), Datuk Hamidin Mohd Amin dipilih sebagai Chef de Mission (CDM) kontinjen negara ke temasya itu pada November ini.

Menurut Presiden MOM, Tan Sri Mohd Norza Zakaria, keputusan berkenaan dibuat selepas mempengerusikan Mesyuarat Majlis Eksekutif MOM ke-25 bagi penggal 2018/2021 hari ini.

Tambah beliau, nama Datuk Hamidin itu dicadangkan oleh Ketua Pengarah Majlis Sukan Negara (MSN), Datuk Ahmad Shapawi Ismail dan ia mendapat sokongan sebulat suara.

Sukan Sea Hanoi Vietnam 2021 dijadual berlangsung dari 21 November hingga 2 Disember 2021.

Dalam pada itu, Datuk Hamidin Mohd Amin menyifatkan perlantikannya selaku Chef de Mission negara ke Sukan Sea Hanoi sebagai satu penghormatan kepada FAM.

Beliau berjanji akan menjalankan amanah tersebut dengan sebaik mungkin.


Ika pelumba kental, saingi kaum lelaki di litar permotoran

BUKIT JELUTONG, 8 Mac - Sukan permotoran, satu bidang yang masih agak asing bagi wanita.

Namun, ia tidak menghalang seorang gadis muda untuk merealisasikan impian untuk menceburi bidang lasak ini.

Didorong minat yang mendalam sejak kecil terhadap motosikal, Nur Atikah Azwar memulakan kerjayanya dengan membuat kandungan menarik mengenai motosikal di laman Youtube pada tahun 2019 sebelum bergelar pelumba motosikal pada tahun berikutnya.

Bersaing dalam kelas Pro Am, Nur Atikah atau lebih dikenali dengan nama Ika mengakui teruja melihat keberanian pelumba muda Cub Prix telah memberi keyakinan kepadanya untuk turut serta.

Sepanjang bergelar pelumba, Nur Atikah pernah berdepan pelbagai cabaran termasuk mengalami kecederaan patah tulang di tangan kiri.

Sempena Hari Wanita hari ini, Ika berharap dapat melihat lebih ramai wanita terlibat dalam industri sukan permotoran di Malaysia.


TSG semakin bernafsu, kuasai Grand Prix Gundogmus

GUNDOGMUS, 8 Mac - Terengganu Cycling Team (TSG) sekali lagi mempamerkan kemampuannya apabila mendominasi perlumbaan Grand Prix Gundogmus di Turki.

Dua pelumbanya, Carlos Yulian Quintero dan Metkel Eyob cemerlang menamatkan perlumbaan dengan keputusan 1-2.

Quintero mempamerkan kayuhan konsisten dan bertenaga mengharungi laluan sejauh 104.5 kilometer untuk muncul selaku pemenang.

Lebih manis kecemerlangan itu hadir kurang sebulan selepas kejayaannya menawan GP Velo Alanya 21 Februari lalu.

Tempat ketiga perlumbaan dimenangi Franklin Archibold daripada pasukan Panama es Cultura Y Valores.


Pearly Tan dan M Thinaah bagai di puncak dunia

SWITZERLAND, 8 Mac - Beregu wanita negara, Pearly Tan dan M. Thinaah kini mendapat suntikan motivasi terbaik menjelang kejohanan badminton Seluruh England pada 17 hingga 21 Mac ini.

Ia susulan kejayaan mereka bergelar juara di Terbuka Switzerland semalam.

Pasangan tersebut muncul beregu wanita pertama negara meraih kejuaraan Jelajah Dunia sejak dua tahun lepas selepas senior mereka, Chow Mei Kuan-Lee Meng Yean melakukannya pada November 2018.

Pada pertemuan final semalam, mereka mengejutkan pilihan ketiga yang juga pasangan adik-beradik dari Bulgaria, Gabriela Stoeva-Stefani Stoeva 21-19, 21-12.

Gelaran yang diraih di Switzerland tersebut juga adalah kejayaan sulung gandingan Pearly-Thinaah dalam kerier senior mereka.


KBS cadang kebenaran penyokong ke stadium

GEORGE TOWN, 7 Mac - Menteri Belia dan Sukan, Datuk Seri Reezal Merican Naina Merican memberi bayangan kebenaran untuk penyokong bola sepak kembali memeriahkan kehangatan stadium.

Beliau turut berharap semua pihak terlibat mematuhi prosedur operasi standard (SOP) ditetapkan Majlis Keselamatan Negara (MKN). Datuk Seri Reezal berkata demikian selepas membuat tinjauan pematuhan SOP ketika aksi pembukaan Liga Super menyaksikan Penang FC bertemu Kuala Lumpur City FC di Stadium Bandaraya Pulau Pinang.


Gelembung sukan cabaran luar biasa penganjuran Liga Hoki Malaysia (TNB MHL 2021)

KUALA LUMPUR, 6 Mac - Pembukaan semula Liga Hoki Malaysia (TNB MHL 2021) dengan pelaksanaan konsep gelembung sukan menjadi cabaran luar biasa buat Konfederasi Hoki Malaysia (KHM).

Bertindak selaku sukan perintis dalam penganjuran liga berkonsep baharu, 500 individu terdiri daripada atlet, pegawai pasukan dan perubatan dan pegawai pasukan terlibat sepenuhnya apabila TNB MHL 2021 bermula pada 11 Mac ini.

Ujar Pengerusi Jawatankuasa Pertandingan MHC, Datuk Seri Dr. Anil Jeet Singh, semua pasukan lelaki wajib melakukan ujian swab COVID-19 pada 8 Mac sebelum menyertai gelembung sukan pada 10 Mac.

Bagi pasukan wanita pula, mereka perlu membuat ujian swab COVID-19 pada 11 Mac ini.

Tegasnya, hanya atlet yang diuji negatif selepas menjalani kuarantin selama 10 hari sahaja dibenarkan menyertai kejohanan selepas dengan syarat menyertakan surat kelulusan daripada Kementerian Kesihatan (KKM).

Sebanyak lapan pasukan lelaki dan enam pasukan wanita akan terlibat dalam saingan liga musim 2021.

Kesemua mereka, akan ditempatkan di Hotel Pullman, Bangsar, Kuala Lumpur sebagai lokasi penginapan rasmi gelembung sukan TNB MHL 2021.

Konsep gelembung sukan dilakukan sebagai langkah mematuhi Prosedur Operasi Standard (SOP) dan memutuskan rangkaian COVID-19.


Ngauman JDT bikin gentar pencabar Liga Malaysia musim ini

JOHOR BAHRU, 6 Mac - Nama Kelab Johor Darul Takzim (JDT) sudah tidak asing lagi di persada bola sepak negara malah turut dikenali di negara luar. Kemenangan kali ke enam Piala Sumbangsih malam tadi, secara tidak langsung membuktikan dominasi Skuad Harimau Selatan dalam kancah bola sepak negara.

Dalam aksi semalam di Stadium Sultan Ibrahim, ternyata perlawanan seimbang hanya disaksikan dalam 20 minit pertama perlawanan.

Selepas itu, JDT lebih banyak menguasai perlawanan dengan kawalan dan hantaran kemas berbanding pemain Kedah.

Hasilnya dua jaringan diperoleh, jaringan pertama sudut sukar Shapawi Rasid minit ke-34 dan jaringan kedua, dari pemain naturalisasi negara, Natxo Insa, minit ke-64, sudah cukup untuk memberikan gelaran keenam Piala Sumbangsih buat JDT. Ketua Jurulatih JDT, Benjamin Mora berpuas hati dengan prestasi anak-anak buahnya walaupun belum mencapai tahap 100%.


Faiz Subri mahu bantu KKFC ke Liga Premier musim depan

KUALA KANGSAR, 6 Mac - Pemenang Anugerah Puskas 2016, Mohd Faiz Subri meletakkan sasaran untuk membawa kelab Kuala Kangsar FC (KKFC) mara ke Liga Premier pada musim akan datang.  Jelas Faiz, misi tersebut merupakan satu tekanan dan cabaran baharu buat dirinya apabila menyertai KKFC bagi saingan Liga M3 musim ini.

Menurut Faiz, misi tersebut bukan sesuatu yang mustahil untuk dicapai jika semua pemain dan pihak pengurusan bekerjasama dalam memberi aksi terbaik pada setiap perlawanan.

Justeru, dia akan mengadakan perbincangan dengan pihak pengurusan serta jurulatih bagi memastikan sasarannya itu dapat dicapai musim ini.

Faiz yang juga bekas pemain Pulau Pinang menyerahkan keputusan kepada jurulatihnya bagi pemilihan tugas selaku kapten pasukan itu nanti.  Dia berkata demikian ketika majlis menandatangani kontrak pemain KKFC di Kuala Kangsar, Perak.


Anugerah SAM-100Plus: Kementerian Perpaduan salur geran tajaan

KUALA LUMPUR, 6 Mac - Pengamal media sukan mendapat satu lagi pengiktirafan apabila Kementerian Perpaduan Negara bersetuju menjadi rakan kongsi bagi mengangkat karya sukan melalui Anugerah SAM-100Plus yang menjadi acara tahunan Persatuan Penulis-Penulis Sukan Malaysia (SAM) sejak lebih sedekad lalu.

Melalui kerjasama itu, Kementerian Perpaduan Negara akan menyalurkan geran tajaan bermula tahun 2021 untuk SAM mewujudkan tiga kategori baharu dalam anugerah berprestij sukan tersebut.

Persetujuan itu dinyatakan melalui surat Menteri Perpaduan Negara, Datuk Halimah Mohamed Sadique kepada SAM semalam.

Presiden SAM, Datuk Jasni Shafie merumuskan penyertaan Kementerian Perpaduan akan menjadikan Anugerah SAM-100Plus sebagai satu lagi medan pengiktirafan kepada penggiat media sukan tanah air yang turut memainkan peranan secara tidak langsung untuk mewujudkan semangat perpaduan dalam kalangan masyarakat melalui laporan sukan masing-masing.

Anugerah SAM yang telah bermula pada tahun 1985 adalah untuk menghargai peranan atlet dan warga kewartawanan sukan tempatan dengan 6 kategori Anugerah Kewartawanan mula dipertandingkan pada tahun 2009 selain kategori untuk atlet-atlet terbaik negara.

Tiga kategori baharu yang akan diperkenalkan mulai tahun ini ialah Laporan Media Terbaik (Media Berbahasa Melayu), Laporan Media Terbaik (Media Bukan Berbahasa Melayu) dan Foto Perpaduan Terbaik.


SOP aktiviti sukan berpasukan hanya dalam bentuk latihan kemahiran kendiri

KUALA LUMPUR, 14 Februari - Kementerian Belia dan Sukan (KBS) sekali lagi menegaskan bahawa aktiviti sukan berpasukan seperti bola sepak, bola keranjang, hoki dan sepak takraw bagi orang ramai hanya dalam bentuk latihan kemahiran kendiri tanpa melibatkan sentuhan fizikal.

Menterinya, Datuk Seri Reezal Merican Naina Merican berkata kebenaran diberi kepada fasiliti sukan untuk beroperasi dengan Prosedur Operasi Standard (SOP) yang ketat demi kelangsungan hidup pihak yang terbabit dalam industri itu.

Menurut SOP yang dikeluarkan oleh pihak Majlis Keselamatan Negara (MKN) dan KBS sebelum ini, aktiviti dibenarkan dalam bentuk latihan kemahiran kendiri bermaksud tiada aktiviti bersentuhan dan ia harus tidak melebihi 30% kapasiti asal.

Datuk Seri Reezal Merican turut menyatakan bahawa situasi ketika PKP pertama kali dilaksanakan tahun lepas dan PKP 2.0 sekarang tidak sama apabila kes harian COVID-19 meningkat daripada angka ratusan ke ribuan orang dan telah menular ke dalam komuniti.

Beliau berkata demikian kepada media selepas melakukan tinjauan di beberapa fasiliti sukan di Lembah Klang.


Liga Malaysia 2021: Tempoh pendaftaran pertama dilanjutkan

KUALA LUMPUR, 13 Februari - Tempoh pendaftaran pertama Liga Malaysia 2021 dilanjutkan ke 19 Februari.

Perkara itu diumumkan Malaysian Football League (MFL) selepas permohonannya diluluskan oleh Persekutuan Bolasepak Antarabangsa (FIFA).

Menurut Ketua Pegawai Eksekutif MFL, Datuk Ab Ghani Hassan, FAM telah pun menerima surat kelulusan itu.

Sebelum ini MFL telah buat keputusan bahawa tempoh pendaftaran pertama Liga Malaysia akan bermula pada 21 Januari 2021 sehingga 12 Februari.

Namun dalam perjumpaan dengan Ketua-ketua Pegawai Eksekutif kelab, keputusan baharu dicapai untuk cuba memanjangkan tempoh pendaftaran pertama ini disebabkan beberapa kesukaran ekoran pendemik COVID-19.

Tambah Datuk Ab Ghani, kebenaran yang diberikan oleh FIFA itu pastinya memberikan suntikan semangat buat kelab-kelab yang telah diberikan kebenaran oleh pihak kerajaan untuk memulakan latihan pada 15 Februari sebelum sepak mula pada 5 Mac depan.

Beliau turut menyarankan semua pasukan agar menggunakan peluang ini dengan baik untuk memastikan Liga-M dapat berjalan dengan baik.


Aktiviti sukan tanpa sentuhan dibenarkan bermula esok

KUALA LUMPUR, 11 Februari - Aktiviti sukan bersifat individu dan tanpa sentuhan seperti joging, brisk walking, berbasikal, tenis, badminton, ping pong, permotoran, latihan kemahiran kendiri secara berseorangan, gimnasium dan golf dibenarkan bermula esok.

Menteri Kanan Pertahanan, Datuk Seri Ismail Sabri Yaakob berkata bagaimanapun penggunaan fasiliti sukan dan rekreasi komersial perlu dilakukan menerusi tempahan serta penjadualan.

Kaedah hadir secara terus adalah tidak dibenarkan.

Aktiviti bola sepak, bola keranjang, hoki dan sepak takraw boleh dilakukan secara latihan kemahiran kendiri, tanpa sentuhan.

Prosedur operasi standard (SOP) terperinci bagi kesemua aktiviti itu boleh dirujuk dilaman sesawan Kementerian Belia dan Sukan (KBS) serta Majlis Keselamatan Negara (MKN).

Selain pihak berkuasa, pematuhan SOP akan dipantau pasukan sukarelawan KBS iaitu Rakan Muda Sports Bubble Volunteers.


Agong zahir ucapan tahniah kepada Nicol

KUALA LUMPUR, 2 Februari - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada bekas ratu skuasy negara Datuk Nicol Ann David yang dinobatkan pemenang Anugerah Atlet Terunggul Sepanjang Zaman Sukan Dunia semalam.

Seri Paduka Baginda menzahirkan rasa sukacita dan bangga atas kejayaan tersebut yang sekali gus telah mengharumkan nama negara di persada dunia.

Menerusi hantaran di Facebook Istana Negara, Al-Sultan Abdullah bertitah, kejayaan itu membuktikan Malaysia mampu melahirkan atlet dan individu berkualiti, berkaliber dan bertaraf antarabangsa.

Ia juga membuktikan, dengan iltizam, semangat perjuangan yang tinggi dan usaha yang bersungguh-sungguh, rakyat Malaysia mampu bersaing dan berjaya di persada dunia. Al-Sultan Abdullah juga menyifatkan pencapaian Datuk Nicol sebagai kejayaan yang amat bermakna kepada Malaysia.

Ia juga menjadi suntikan semangat dan kegembiraan kepada seluruh rakyat tatkala dunia dan negara masih bergelut memerangi penularan wabak COVID-19.

Sementara itu, kejayaan Datuk Nicol turut menerima ucapan tahniah daripada Perdana Menteri Tan Sri Muhyiddin Yassin.Berkongsi rasa bangga bersama seluruh rakyat Malaysia, Perdana Menteri berkata ia membuktikan sumbangan, keringat dan aksi Datuk Nicol selama ini terus diperhatikan dunia walaupun beliau telah menggantung raket. Menerusi catatan terbaharu di akaun Facebook rasmi, Tan Sri Muhyiddin turut berharap kejayaan atlet kelahiran Pulau Pinang berusia 37 tahun itu dapat menyuntik motivasi kepada seluruh rakyat Malaysia untuk berjuang mengharumkan nama negara dalam apa jua bidang diceburi.


Nicol dinobat Atlet Terunggul Sepanjang Zaman

KUALA LUMPUR, 2 Februari - Bekas ratu skuasy negara Datuk Nicol David meluahkan penghargaannya kepada semua rakyat Malaysia yang menyokongnya sehingga dinobatkan sebagai pemenang Anugerah Atlet Terunggul Sepanjang Zaman Sukan Dunia.

Nicol memenangi anugerah tersebut setelah meraih undi majoriti menerusi undian dalam talian yang ditutup pada jam 9 malam tadi.

Sebagai calon tunggal Asia, juara dunia sebanyak lapan kali itu, mendahului undian sejak hari pertama pada 8 Januari lalu apabila menerima 318, 943 undi, kelebihan 200,000 undi daripada pencabar terdekat.

Menurut laman rasmi Sukan Dunia, bekas pemain nombor satu dunia selama sembilan tahun berturut-turut itu mengatasi 23 atlet lain yang mewakili sukan masing-masing.

Menurut bekas atlet berusia 37 tahun dari Pulau Pinang itu, anugerah ini adalah satu penghormatan buat dirinya.

Pencabar terdekat Nicol  ialah legenda tarik tali Ireland, James Kehoe yang memperoleh 113,120 undi diikuti atlet angkat berat wanita dari Ukraine, Larysa Soloviova, yang berada di tempat ketiga dengan 80,790 undi.

Anugerah tersebut dianjurkan sebagai sambutan ulang tahun ke-40 acara Sukan Dunia yang pertama kali diadakan di Santa Clara, California, Amerika Syarikat pada 1981.

Sebagai rekod, pemain hoki dari India, Ritu Pani pernah memenangi anugerah Atlet Terbaik Sukan Dunia bagi edisi 2019.


KBS mahu galakkan budaya badan beruniform

KUALA LUMPUR, 30 Januari - Badan beruniform perlu menjadi budaya dalam kalangan belia seperti aktiviti sukan.

Perkara itu ditekankan Kementerian Belia Dan Sukan (KBS) dalam satu perjumpaan secara maya bersama kepimpinan pertubuhan beruniform badan gabungan Majlis Belia Malaysia (MBM) di Putrajaya.

Menterinya, Datuk Seri Reezal Merican Naina Merican berharap, badan beruniform turut sentiasa bekerjasama dengan KBS dan akan sentiasa diutamakan pihaknya.

Dalam pertemuan sama, Datuk Seri Reezal turut mengumumkan KBS telah memperuntuk RM240,000 kepada enam badan beruniform iaitu Persatuan Pandu Puteri Malaysia, Persekutuan Pengakap Malaysia, Pergerakan Puteri Islam Malaysia, Briged Putera dan Puteri Malaysia serta Persatuan St. John Ambulans Malaysia.

Bantuan ini merupakan inisiatif bagi meringankan impak ekonomi dan kewangan badan beruniform yang terjejas akibat penularan COVID-19 di Malaysia.


Liverpool buntu untuk kembali mencari rentak kemenangan

MANCHESTER, 25 Januari- Cabaran skuad kendalian Jurgen Klopp berakhir di pusingan keempat Piala FA Inggeris selepas tewas 2-3 kepada seteru utama, Manchester United.

Pada pertemuan di Old Trafford itu, The Reds bermula baik apabila mendahului permainan menerusi Mohamed Salah di babak pertama.Namun tuan rumah berjaya menyamakan kedudukan hasil jaringan Mason Greenwood sebelum rehat.Marcus Rashford meletakkan United di depan tiga minit selepas bersambung babak kedua, apabila berjaya memanfaatkan kesilapan pemain pertahanan Liverpool, Rhys Williams.Anak buah Klopp kemudian kembali mengatur serangan dan Salah berjaya meledakkan gol penyamaan dua sama hasil hantaran lintang Roberto Firmino.Berbaki 12 minit lagi permainan, United memperoleh gol ketiga menerusi sepakan percuma Bruno Fernandes yang dimasukkan sebagai pemain gantian.Keputusan 3-2 kekal sehingga tamat permainan menyaksikan skuad bimbingan Ole Gunnar Sloksjaer mara ke pusingan kelima dan akan bertemu West Ham.


Jaguh Olimpik lontar peluru, cipta rekod dunia baharu

LOS ANGELES, 25 Januari - Jaguh Olimpik lontar peluru dari Amerika Syarikat, Ryan Crouser mencatat rekod baharu dunia dalam dewan iaitu lontaran sejauh 22.82 meter memadamkan rekod yang dilakukan rakan senegara, Randy Barnes tahun 1989.

Crouser, 32 tahun, berjaya mencatat rekod itu di kejohanan Siri Terbuka Liga Balapan Amerika di Fayetteville, Arizona.

Dia yang merupakan pemenang pingat emas olimpik Rio 2016, berjaya mencatat rekod dunia baharu pada balingan pertamanya.

Seterusnya, Crouser sekali lagi meluput rekod dunia di balingan ketiganya mencatat 22.70 meter.


FAM disaran sebagai badan pengelola kejohanan e-sukan FIFA21 di Malaysia

KOTA DAMANSARA, 20 Januari - Persatuan Bolasepak Malaysia (FAM) disaran menjadi badan pengelola atau pemantau kepada kejohanan sukan elektronik (e-sukan) FIFA21 di Malaysia.

Ia bagi memastikan komuniti permainan itu dapat menyertai liga dan kejohanan FIFA21 yang rasmi serta diiktiraf oleh FIFA dan EA Sports, sekali gus mengumpul mata untuk layak ke kejohanan peringkat antarabangsa.

Pemilik Gamesbond yang juga penganjur kejohanan tempatan, Fazli Razak berkata, mata itu penting bagi pemain tempatan untuk layak beraksi di pentas antarabangsa termasuk FIFA E-Club World Cup, FIFA E-World Cup dan FIFA E-Nations Cup.

Beliau berkata demikian secara ekslusif kepada RTM di Kota Damansara.

Menurutnya, kejohanan E-Malaysian Football League pada edisi akan datang bakal menawarkan kelayakan secara automatik bagi slot Asia ke kejohanan FIFA E-World Cup.

Pihaknya juga bakal berkolaborasi bersama FAM bagi membentuk sebuah pasukan e-sukan kebangsaan untuk beraksi di FIFA E-Nations Cup pada tahun ini.


Bintang tenis mula protes arahan kuarantin

MELBOURNE, AUSTRALIA, 19 Januari - Beberapa bintang tenis yang terperangkap di hotel kerana menjalani kuarantin sebelum Terbuka Australia tidak akan diberi layanan istimewa untuk meninggalkan bilik masing-masing bagi menjalani latihan.

Arahan daripada pihak berkuasa Australia itu dibuat selepas beberapa pemain bintang berkenaan mula menunjukkan 'tanda-tanda protes' dengan cara tersendiri.

Antara tanda protes yang ditunjukkan ialah memukul bola ke tingkap hotel, dinding dan juga belakang katil.

Pemain nombor satu dunia, Novak Djokovic dilaporkan membuat beberapa permintaan kepada pihak penganjur termasuk membenarkan para pemain berpindah ke sebuah kediaman peribadi yang memiliki gelanggang tenis.

Bagaimanapun, permintaan tersebut ditolak oleh pihak penganjur dengan alasan pihak berkuasa tidak akan melonggarkan peraturan berkenaan kerana mahu memastikan kesihatan pemain terjamin.

Terdahulu, seramai empat individu termasuk seorang pemain disahkan positif COVID-19 ketika dalam penerbangan khas ke Melbourne.

Susulan itu, pihak berkuasa dan penganjur mengarahkan kesemua 70 pemain menjalani kuarantin selama 14 hari.

Terbuka Australia yang bakal membuka tirainya pada 8 Februari ini menyaksikan Djokovic turun selaku juara bertahan dan pilihan utama kategori lelaki manakala pemain Amerika Syarikat, Sofia Kenin pula akan mempertahankan kejuaraan bagi kategori wanita.


Kejohanan Dunia Mobile Legend Bang Bang, Todak bermula langkah kiri

SINGAPURA, 19 Januari - Kejohanan Dunia Mobile Legend Bang Bang (MLBB M2).

Wakil tunggal negara, Todak memulakan saingan dengan langkah kiri selepas tewas 0-2 kepada wakil Filipina, Omega.

Namun Juara Liga Profesional MPL musim keenam itu berjaya bangkit pada perlawanan kedua untuk menewaskan wakil Kemboja, Impunity KH dengan 2-0.

Pengurus pasukan Todak, Mohd. Syazlan Mohd. Rosdi mengakui pasukannya berdepan cabaran sukar kerana memulakan saingan seawal pukul 10.00 pagi dalam kumpulan B.

Selepas hari pertama Omega muncul juara kumpulan B hasil dua kemenangan keatas Todak dan Impunity.

Todak di tempat kedua selepas mencatat satu kemenangan dan satu kekalahan manakala Impunity tidak meraih sebarang mata.

Todak sekali lagi akan turun beraksi pada Rabu ini dan akan menentang pasukan tercorot slot kesaingan Lower Bracket di Grand Final M2.


PM Jepun tekad teruskan penganjuran Olimpik Tokyo

TOKYO, 19 Januari - Perdana Menteri Jepun, Yoshihide Suga kekal dengan keputusan meneruskan penganjuran Sukan Olimpik Tokyo tahun ini, meskipun berdepan tentangan rakyat.

Pada ucapan dasarnya semasa pembukaan sesi Parlimen, Suga bertegas, Tokyo akan meneruskan persiapan dengan memperketatkan langkah anti jangkitan.

Jepun sebelum ini tidak terjejas teruk dengan pandemik COVID-19 sehinggalah tercetus kes penularan baharu menyebabkan negara itu terpaksa menutup sempadannya dan mengisytiharkan keadaan darurat di Tokyo dan beberapa bandar lain.

Rating sokongan kepada Suga pula semakin merosot selepas pemerintahannya dikritik lembab dan tidak konsisten menangani pandemik.

Dalam perkembangan sama, pendirian Suga itu disambut baik Presiden Jawatankuasa Olimpik Antarabangsa (IOC) Thomas Bach, yang merasakan Sukan Olimpik Tokyo akan menjadi 'sinar harapan selepas ujian' di tengah-tengah pandemik.

Namun, lebih 80 peratus rakyat Jepun percaya Sukan Olimpik Tokyo 2020 yang sudah setahun ditunda akibat pandemik COVID-19 seharusnya ditangguh lagi atau dibatalkan sahaja.


V Shem- Wee Kiong mara ke final Badminton Yonex Terbuka Thailand

BANGKOK, 16 Januari - Beregu lelaki professional negara, Goh V Shem-Tan Wee Kiong meneruskan rentak cemerlang apabila mara ke final di Kejohanan Badminton Yonex Terbuka Thailand.

V Shem-Wee Kiong kini hanya selangkah lagi untuk menjulang kejuaraan pertama musim 2021 selepas menewaskan gandingan muda Indonesia, Leo Rolly Carnando dan Daniel Marthin dengan straight set.

Pada aksi separuh akhir hari ini, V Shem dan Wee Kiong yang menjadi wakil tunggal negara diberi tentangan hebat pada set pertama.

Namun pengalaman menjadi kelebihan buat bekas beregu nombor satu dunia itu untuk menang 21-19.

Set kedua menyaksikan mereka mula menguasai permainan apabila mudah melakar kemenangan 21-10.

Menanti V Shem dan Wee Kiong di final nanti adalah pemenang antara beregu Taiwan, Lee Yang-Wang Chi-Lin dan gandingan Choi Solgyu-Seo Seung Jae dari Korea Selatan.


LIGA M 2021 mungkin ditangguhkan - FAM

KUALA LUMPUR, 15 Januari - Peminat bola sepak tanah air mungkin perlu menunggu lebih lama lagi sebelum dapat menyaksikan pasukan masing-masing beraksi dalam saingan Liga Malaysia (Liga M) musim 2021.

Ini kerana menurut Timbalan Presiden Persatuan Bola Sepak Malaysia (FAM) Datuk Mohd Yusoff Mahadi, aksi pembuka tirai musim ini yang dijadual pada 26 Februari depan berkemungkinan besar tidak dapat diteruskan seandainya pelaksanaan Perintah Kawalan Pergerakan (PKP) dilanjutkan.

Jelas Datuk Mohd. Yusof penyambungan pelaksanaan PKP akan menyebabkan setiap pasukan bertanding hanya memiliki masa kurang daripada tiga minggu sebelum menghadapi perlawanan pertama liga.

Lebih membimbangkan apabila pasukan-pasukan berkenaan juga tidak dapat menjalani latihan sepanjang tempoh PKP.

Justeru, seandainya PKP disambung sekurang-kurangnya dua minggu lagi dan akan tamat pada 9 Februari, ini bermakna pasukan Liga Super dan Liga Premier cuma mempunyai masa dua minggu sahaja untuk membuat persiapan.

Tambahnya, tempoh berkenaan sudah tentu dianggap tidak mencukupi kerana semua pasukan perlu diberi tempoh sekurang-kurangnya sebulan untuk mempersiapkan cabaran pasukan.


Skandal mengatur perlawanan, BWF gantung seumur hidup tiga pemain badminton Indonesia dan eksekutif Malaysia

KUALA LUMPUR, 9 Januari - Persekutuan Badminton Dunia (BWF) menggantung seumur hidup tiga pemain badminton Indonesia dan seorang eksekutif syarikat peralatan sukan warganegara Malaysia kerana kesalahan mengatur perlawanan.

Melalui satu kenyataan, BWF juga memaklumkan, lima lagi pemain Indonesia digantung antara enam dan 12 tahun serta masing-masing didenda antara USD3,000-12,000.  Lapan pemain Indonesia itu melakukan kesalahan berkenaan ketika bertanding dalam kejohanan peringkat rendah di Asia sehingga 2019.

Unit Integriti BWF mendapati, tiga pemain yang digantung seumur hidup itu bertindak mengatur dan menyelaraskan pemain lain untuk terlibat dalam tingkah laku tidak jujur.

Panel Pendengaran Bebas BWF mendapati pemain terbabit melanggar peraturan integriti badminton dengan mengatur, memanipulasi dan melakukan pertaruhan perlawanan.

Seorang rakyat Malaysia yang menjadi wakil eksekutif barangan sukan turut digantung seumur hidup dari terlibat dalam kesemua aktiviti berkaitan badminton.


Kes COVID-19 meledak, KHM tangguh saingan Liga Hoki Malaysia 2021

KUALA LUMPUR, 9 Januari - Konfederasi Hoki Malaysia (KHM) menangguhkan kejohanan Liga Hoki Malaysia 2021 (MHL) dan pengumuman rasmi mengenai perkara itu akan dibuat tidak lama lagi.

Kejohanan yang akan membuka tirai pada 14 Januari hingga 20 Februari depan bagi kategori lelaki dan 20 Januari hingga 20 Februari bagi kategori wanita itu adalah perlawanan sulung tempatan dianjurkan mengikut kalendar kejohanan KHM bagi musim 2021.  Bagaimanapun, keputusan menangguhkan liga terpaksa dibuat berikutan peningkatan kes COVID-19 dalam negara dengan jumlah tertinggi mencecah 3,027 kes semalam.

Pengerusi Jawatankuasa Pertandingan, Datuk Seri Anil Jeet Singh memaklumkan bahawa satu sidang media akan diadakan di pejabat KHM dalam tempoh satu atau dua hari lagi.

Berikutan ancaman COVID-19, KHM bersetuju untuk menganjurkan kejohanan tanpa kehadiran penonton, menetapkan prosedur operasi standard (SOP) ketat serta memperkenalkan format perlawanan baharu.

Saingan 2021 bakal menampilkan Sabah selaku muka baharu bagi kategori lelaki selain tujuh pasukan musim lepas yang akan merebut kejuaraan tahun 2021.

Bagi saingan wanita pula, empat pasukan musim lepas akan menerima cabaran daripada Young Tigress dan UniKL Ladies yang membuat penampilan kali pertama bagi musim 2021.


Sumareh tiada dalam radar Kedah Darul Aman FC

ALOR SETAR, 8 Januari - Susulan spekulasi Mohamadou Sumareh bakal ke Kedah.

Ketua Pegawai Eksekutif Kedah Darul Aman (KDA) FC, Khamal Idris Ali menafikan spekulasi pihaknya bakal mendapatkan khidmat pemain naturalisasi negara berkenaan seperti yang tular di media sosial. Ketika ini masa depan Sumareh mula menjadi tumpuan selepas tamat kontrak bersama kelab Liga Utama Thailand 1, Police Tero FC.

Pemain berkenaan turut dikaitkan dengan beberapa kelab Liga Malaysia termasuk Kedah.

Khabar angin mengatakan Kedah bakal meminjamkan Mohamadou Sumareh ke JDT dan sebagai balasan, seorang lagi pemain naturalisasi negara, Liridon Krasniqi bakal dipinjamkan ke skuad bimbingan Aidil Sharin Sahak itu.

Mengenai Liridon pula, Kamal tidak memberikan sebarang maklum balas sama ada perkara tersebut benar ataupun sekadar khabar angin.

Setelah menamatkan saingan Liga Super musim 2020 sebagai naib juara, Kedah Darul Aman bakal beraksi dalam saingan Piala AFC musim ini dengan satu lagi pasukan iaitu Terengganu FC.


Soong Joo Ven tepati ramalan juarai Kejohanan Badminton Purple League Pro Am 2020

PUTRAJAYA, 4 Januari - Kejohanan Badminton Purple League Pro Am 2020.

Bekas pemain perseorangan lelaki kebangsaan, Soong Joo Ven menepati ramalan apabila muncul juara.

Joo Ven menewaskan Iskandar Zulkarnain pada aksi final semalam dalam pertarungan lima set 11-10, 10-11, 9-11, 11-5 dan 11-10. Dalam pertarungan itu, Joo Ven yang juga merupakan pilihan utama membawa pulang hadiah wang tunai berjumlah RM10,000.

Meskipun tewas dalam kategori perseorangan lelaki, Iskandar berjaya menebus kekecewaan dengan menjadi juara bagi kategori beregu lelaki bersama gandingannya, Nur Muhd Ariyn Ayup selepas menewaskan Shia Chun Kang-Wong Tien Ci dengan keputusan 10-11, 11-8, 11-10 dan 11-4.

Aksi beregu campuran pula menyaksikan pasangan bukan pilihan, Boon Xin Yuan-Teoh Lexuan muncul juara selepas mengejutkan beregu pilihan, Tan Kok Xian-Wong Kha Yan dalam lima set.

Juara bagi kategori beregu masing-masing membawa pulang wang tunai berjumlah RM15,000 manakala naib juara RM8,000.

Istimewanya kejohanan Purple League pada tahun ini adalah bagi memastikan pemain profesional negara mempunyai platfom untuk bertanding memandangkan pembatalan beberapa kejohanan antarabangsa akibat pandemik COVID-19.


Perak FC umum tiga pemain baharu, bakal bawa masuk penyerang import gantikan Shahrel Fikri

IPOH, 3 Januari - Perak FC mengumumkan telah mengikat tiga pemain baharu terdiri daripada dua pemain tempatan dan seorang pemain import kuota ASEAN bagi memperkuatkan pasukan mengharungi kempen Liga Malaysia 2021 yang dijangka berlangsung 26 Februari depan.

Presiden Persatuan Bola Sepak Perak (PAFA), Datuk Seri Ahmad Faizal Azumu berkata dua pemain tempatan itu adalah bekas penjaga gol Kedah, Muhammad Azri Ab Ghani dan bekas pemain pertahanan UiTM FC, Muhammad Danish Haziq Saipul Hisham.

Sementara tonggak import ialah pemain pertahanan kebangsaan Singapura, Muhammad Shakir Hamzah.

Menurut beliau, kemasukan mereka ke dalam pasukan diharap mampu memberikan kekuatan tambahan buat skuad Perak bagi menghadapi kempen musim ini.

Selain itu, beliau memaklumkan Perak FC mungkin membawa masuk dua pemain termasuk seorang penyerang import kuota Asia bagi mengisi kekosongan selepas bekas penyerang kebangsaan, Muhammad Shahrel Fikri Md Fauzi berhijrah ke Selangor.


Ahmad Faizal Azumu masih Presiden PAFA sehingga kongres tahunan

IPOH, 3 Januari - Teka-teki berhubung status bekas Menteri Besar Perak, Datuk Seri Ahmad Faizal Azumu selaku Presiden Persatuan Bola Sepak Perak (PAFA) akhirnya terjawab.

Beliau menegaskan masih menyandang jawatan berkenaan sehingga kongres tahunan badan sukan itu bersidang pada bulan ini.

Ahmad Faizal berkata dirinya akur dengan segala keputusan yang akan dibuat oleh kongres berkenaan demi memastikan persiapan Perak FC bagi menghadapi Liga Malaysia pada musim ini berjalan lancar.

Beliau berkata demikian ketika sidang media pada Majlis Makan Malam Perak FC di Ipoh.  Pada 23 Disember lepas, Pengerusi Jawatankuasa Belia, Sukan, Komunikasi dan Multimedia Perak, Khairul Shahril Mohamed menegaskan kerajaan negeri tidak mempunyai masalah jika Ahmad Faizal kekal sebagai Presiden PAFA untuk mengemudikan badan sukan itu dalam menghadapi kancah Liga Malaysia yang dijadual bermula penghujung Februari ini.


KBS perkemas SOP sukan dan rekreasi

PUTRAJAYA, 1 Januari - Bagi memastikan pematuhan Prosedur Operasi Standard (SOP) pembukaan fasa kelima sektor sukan dan rekreasi, Kementerian Belia dan Sukan (KBS) bakal melaksanakan beberapa langkah tambahan.

Dalam satu kenyataan KBS memaklumkan, mana-mana penganjur kejohanan atau pertandingan sukan perlu mendapat kebenaran daripada KBS menerusi Pesuruhjaya Sukan sebelum menganjurkan sebarang kejohanan.

Menurut KBS, penganjur juga perlu bertanggungjawab dan memberi jaminan bertulis selain mewujudkan skuad pemantau pematuhan SOP semasa berlangsungnya sesuatu kejohanan.

KBS turut menegaskan, peserta atau petugas sesuatu kejohanan bagi kategori sukan berpasukan dan sukan tempur perlu menjalani ujian swab tiga hari sebelum bermulanya kejohanan.

Selain itu, KBS turut memaklumkan pengurusan penginapan khusus untuk peserta kejohanan secara 'quarantine-based' bakal dilaksanakan untuk kejohanan dalam kawasan PKPB.

Selain itu KBS turut menjelaskan, kebenaran kemasukan penonton masih tertakluk kepada 10% kapasiti tempat duduk atau 4,000 orang.


Kemenangan PH di Pulai, Simpang Jeram sangat luar biasa

KLANG, 10 September- Kemenangan Pakatan Harapan (PH) di Parlimen Pulai dan Dewan Negeri Simpang Jeram dalam Pilihan Raya Kecil semalam dilihat sangat luar biasa.Menteri Komunikasi dan Digital, Fahmi Fadzil yang juga jurucakap Kerajaan Perpaduan berkata ia bukti kerjasama antara PH dengan Barisan Nasional (BN) diterima baik."Jadi ini membuktikan bahawa semangat perpaduan itu, kerjasama antara Pakatan Harapan dengan Barisan Nasional membuahkan hasil dan ada pihak berkata mereka cuba membayangkan undi satu satu kaum ini dengan satu pihak."Itu tidak benar, kerana kalau kita lihat peratusan contohnya komuniti Melayu di Simpang Jeram itu besar singinfikan. Tidak mungkin majoriti yang begitu besar dapat di peroleh sekiranya sokongan itu hanya datangnya kaum bukan Melayu sebagai contoh," kata Fahmi kepada pemberita selepas menghadiri program Klang River Festival 2023 di sini.Tambah beliau, kemenangan itu turut membuktikan rakyat Johor menerima baik segala usaha dilakukan Kerajaan Perpaduan selama ini.

(Fahmi semasa menghadiri program Klang River Festival 2023)


Suhaizan Kaiyat sifat kemenangannya cerminan penerimaan baik rakyat

JOHOR BAHRU, 9 September - Kemenangan Pakatan Harapan di Parlimen Pulai, dalam Pilihan Raya Kecil (PRK) Johor, mencerminkan penerimaan baik masyarakat terhadap Kerajaan Perpaduan khususnya di Johor.Pemenang Kerusi Parlimen Pulai, Suhaizan Kaiyat berkata, majoriti 18, 641 undi yang diperoleh beliau, sudah memadai untuk membuktikan keyakinan masyarakat meskipun kadar peratusan undian rendah.Bagi Suhaizan, faktor PRK serta cuaca hujan lembap, dan sebahagian pengundi tidak dimaklumkan tentang PRK diadakan, menyumbang kepada peratusan undi yang rendah.

(Suhaizan Kaiyat ketika diumumkan menang kerusi Parlimen Pulai dalam PRK Johor)

Selain itu, beliau menyifatkan masyarakat yang mengundi Pakatan Harapan dalam PRK itu, memberi keutamaan kepada kestabilan negara.Antara fokus beliau selepas mengangkat sumpah sebagai Ahli Parlimen Pulai ialah menyelesaikan isu peruntukkan Parlimen Pulai yang dibekukan."Apabila Allahyarham Datuk Seri Salahuddin meninggal, peruntukan peringkat Parlimen dibekukan, kalau kita lihat, bulan September ini dah tempoh akhir lah, 31 Ogos ini tempoh akhir, untuk saya memohon kepada Perdana Menteri untuk beri ruang kepada parlimen Pulai, menyelesaikan peruntukan parlimen itu untuk dimanfaatkan," kata Suhaizan, selepas diumumkan sebagai pemenang kerusi Parlimen Pulai dalam PRK Johor di Dewan Jubli Intan, di sini.


PM rakam ucapan tahniah kemenangan calon PH

KUALA LUMPUR, 10 September- Perdana Menteri, Datuk Seri Anwar Ibrahim merakamkan ucapan tahniah kepada calon Pakatan Harapan, Suhaizan Kaiat dan Nazri Abdul Rahman atas kemenangan mereka dalam Pilihan Raya Kecil Parlimen Pulai dan Dewan Negeri Simpang Jeram semalam. Menerusi hantaran di laman facebook rasminya, Anwar turut menyatakan penghargaan kepada semua pengundi yang menyokong dan yakin terhadap usaha Kerajaan Perpaduan dalam membangunkan negara.Jelasnya, keputusan itu ternyata suatu perkembangan yang positif bagi Kerajaan Perpaduan dalam memastikan agenda pembangunan dan ekonomi rakyat dapat terus dijayakan.

Sementara itu, Timbalan Perdana Menteri Datuk Seri Dr Ahmad Zahid Hamidi menzahirkan rasa syukur atas kejayaan Pakatan Harapan (PH) mempertahankan kerusi Parlimen Pulai dan Dewan Undangan Negeri (DUN) Simpang Jeram pada Pilihan Raya Kecil (PRK) hari ini.Pengerusi Barisan Nasional (BN) dan Presiden UMNO itu turut merakamkan ucapan terima kasih kepada semua jentera parti dalam gabungan Kerajaan Perpaduan yang bekerja keras memastikan kemenangan tersebut serta semua pengundi yang memilih calon daripada PH."Syukur Alhamdulillah"."Terima kasih jentera dan pengundi P.161 Pulai dan N.13 Simpang Jeram," tulisnya di Facebook.Dalam pada itu, Presiden Amanah Datuk Seri Mohamad Sabu berkata kemenangan gabungan PH-BN di kedua-dua kerusi itu adalah bukti rakyat mula menolak ‘gelombang hijau’ dan fahaman ekstrem yang dibawa Perikatan Nasional (PN).Mohamad berkata semua pihak perlu terus bekerja keras dalam membuktikan kesepaduan yang terjalin antara PH dan BN dapat membawa kemakmuran kepada negara. “Terima kasih kepada seluruh petugas yang telah berusaha keras sejak dari awal kempen lagi. Terima kasih kepada rakyat Johor yang memberi keyakinan kepada Pakatan Harapan dan Kerajaan Perpaduan,” katanya menerusi catatan di Facebook.Timbalan Presiden Parti Keadilan Rakyat Rafizi Ramli pula berkata kemenangan itu membuktikan rakyat lebih mementingkan pentadbiran dan kepimpinan cekap serta berkemahiran dengan mengundi calon yang dipertaruhkan Kerajaan Perpaduan.“Mereka (rakyat Johor) memang daripada dulu sangat mementingkan dasar pembangunan dari segi prestasi dan kecekapan untuk mentadbir. Selain Lembah Klang dan Pulau Pinang, Johor merupakan satu lagi enjin pertumbuhan ekonomi negara,” katanya ketika ditemui selepas menjadi tetamu program Buletin Bernama terbitan Bernama TV di sini hari ini.Pada PRK hari ini, calon PH Suhaizan Kaiat dan Nazri Abdul Rahman, masing-masing memenangi kerusi Parlimen Pulai dan DUN Simpang Jeram.


Suhaizan Kaiat menang PRK Parlimen Pulai dengan majoriti 18,641

JOHOR BAHRU, 9 September - Calon Pakatan Harapan (PH) Suhaizan Kaiat memenangi Pilihan Raya Kecil (PRK) bagi Parlimen Pulai dengan majoriti 18,641 undi sekali gus membolehkan parti itu mempertahan kawasan yang dimenangi Allahyarham Datuk Seri Salahuddin Ayub sebelum ini.Suhaizan, yang bertanding buat kali ketujuh dalam pilihan raya, memperoleh 48,283 undi bagi menewaskan dua pencabarnya iaitu Zulkifli Jaafar daripada Perikatan Nasional (PN) dan calon Bebas Samsudin Mohamad Fauzi yang masing-masing mendapat 29,642 undi serta 528 undi.Keputusan itu diumumkan oleh Ketua Pengurus Pilihan Raya bagi kerusi Parlimen Pulai Miswan Yunus pada 10.09 malam di Dewan Jubli Intan Sultan Ibrahim di sini.Kemenangan itu menyaksikan Suhaizan menjadi Ahli Parlimen pertama mewakili Kerajaan Perpaduan yang dibentuk menerusi dukungan gabungan PH-Barisan Nasional (BN).Keputusan itu turut menyaksikan Samsudin terpaksa berputih mata apabila hilang wang deposit.


PRK Simpang Jeram: Doktor pakar bedah tewas kepada jurutera

MUAR, 9 September - Calon Pakatan Harapan (PH) Ir. Nazri Abdul Rahman, memenangi kerusi Dewan Undangan Negeri (DUN) Simpang Jeram pada Pilihan Raya Kecil (PRK) dengan majoriti 3,514 undi.

Nazri yang juga bekas jurutera memperoleh 13,844 undi menewaskan calon Perikatan Nasional (PN), Dr Mazri Yahya (10,330) undi), manakala calon bebas S. Jeganathan (311) undi dengan majoriti 3,514 undi. Keputusan itu diumumkan Pegawai Pengurus Pilihan Raya DUN Simpang Jeram, Jamil Hasni Abdullah pada pukul 9.10  malam tadi di Dewan Jubli Sultan Ibrahim, di sini.Menurut data Suruhanjaya Pilihan Raya (SPR) 40,379 pengundi yang layak mengundi pada PRK hari ini.Pada Pilihan Raya Negeri (PRN) Johor lepas, DUN Simpang Jeram dimenangi Datuk Seri Salahuddin Ayub daripada PH apabila memperoleh 8,749 undi menewaskan calon BN Datuk Lokman Md. Don (6,062 undi), Zarul Salleh dari PN (6,350 undi) dan Mahaizal Mahmor dari Pejuang (208 undi)

(Nazri ketika ditemui selepas pengumuman keputusan PRK Simpang Jeramdi Dewan Jubli Intan Sultan Ibrahim)


PRK Parlimen Pulai, Dewan Negeri Simpang Jeram lancar

JOHOR BAHRU, 9 September- Pilihan Raya Kecil (PRK) Parlimen Pulai dan Dewan Negeri Simpang Jeram, berjalan lancar setakat ini.Pengerusi Suruhanjaya Pilihan Raya (SPR), Tan Sri Abdul Ghani Salleh berkata pihaknya berpuas hati dengan kelancaran proses pengundian di semua pusat mengundi yang dibuka sejak pukul 8 pagi tadi. Katanya, walaupun, peratusan keluar mengundi agak perlahan namun SPR menjangkakan lebih ramai akan keluar mengundi pada sebelah petang."Alhamdulillah setakat ini berjalan lancar dan tiada apa isu berbangkit...kita nasihatkan untuk pengundi di Pulai keluar mengundi, hujan juga sudah semakin reda."Kita berharap peratusan keluar mengundi ini dapat seperti yang kita sasarkan...jangkaan kita dalam 70 peratus," katanya.

(Pengerusi SPR, Tan Sri Abdul Ghani Salleh)

Beliau berkata demikian selepas meninjau pusat mengundi bagi Parlimen Pulai di SMK Taman Bukit Indah, di sini hari ini.Setakat pukul 12 tengah hari, Parlimen Pulai merekodkan 24 peratus pengundi keluar mengundi; manakala Dewan Negeri Simpang Jeram, 33 peratus.


PRK: Peratusan keluar mengundi Pulai tujuh peratus, Simpang Jeram sembilan peratus setakat 9 pagi

KUALA LUMPUR, 9 September- Pilihan Raya Kecil (PRK) Parlimen Pulai mencatatkan peratusan keluar mengundi sebanyak tujuh peratus, setakat pukul 9 pagi.Manakala, sembilan peratus bagi Dewan Negeri Simpang Jeram."Peratus pengundi keluar mengundi bagi undi biasa sehingga pukul 9 pagi, PRK Parlimen P.161 Pulai sebanyak tujuh peratus dan PRK Dewan Negeri N.13 Simpang Jeram, sembilan peratus," demikian data yang dikemas kini Suruhanjaya Pilihan Raya (SPR) di laman Facebook rasminya.PRK Parlimen Pulai dan Dewan Negeri Simpang Jeram dilaksanakan susulan kematian penyandangnya iaitu Allahyarham Datuk Seri Salahuddin Ayub pada 23 Julai lepas.Kedua-dua PRK tersebut menyaksikan saingan tiga penjuru.Melibatkan pertembungan antara calon Pakatan Harapan dengan Perikatan Nasional dan calon Bebas.


PRK Pulai, Simpang Jeram pusat pengundian dibuka 8 pagi

JOHOR BAHRU, 9 September- Sebanyak 47 pusat mengundi melibatkan 294 saluran dibuka di Parlimen Pulai.Manakala 14 pusat mengundi, dengan 68 saluran di Dewan Negeri Simpang Jeram.Pusat pengundian dibuka dari pukul 8 pagi hingga 6 petang.Sebanyak 205,810 pengundi berdaftar akan memilih wakil rakyat mereka pada Pilihan Raya Kecil (PRK) hari ini.Seramai 165,509 pemilih berdaftar akan mengundi bagi Parlimen Pulai, sementara bagi Dewan Negeri Simpang Jeram membabitkan 40,301 pengundi.Dalam pada itu, pengundi dinasihatkan supaya merancang perjalanan susulan keadaan cuaca yang tidak menentu.Terdahulu, Pengerusi Suruhanjaya Pilihan Raya (SPR), Tan Sri Abdul Ghani Salleh berkata pihaknya menyasarkan kira-kira 70 peratus pemilih berdaftar keluar mengundi.Mengatasi lebih 60 peratus yang direkodkan dalam PRU DUN di enam negeri pada 12 Ogos lepas.

(Pusat pengundian dibuka dari pukul 8 pagi hingga 6 petang)


PRK Johor: Polis buka satu lagi kertas siasatan

JOHOR BAHRU, 8 September - Satu lagi kertas siasatan berhubung kesalahan Pilihan Raya Kecil (PRK) Parlimen Pulai dan Dewan Negeri (DUN) Simpang Jeram dibuka, semalam.Jurucakap media, Superintendan Ibrahim Mat Som berkata, ia melibatkan sebaran risalah berupa hasutan serta mencetuskan kebencian parti politik.Kes itu disiasat mengikut Seksyen 8(1) Akta Mesin Cetak dan Penerbitan 1984. "Ia menjadikan 4 kertas siasatan dibuka setakat ini. Sehingga semalam, 367 permit ceramah dan kempen daripada 377 permohonan diluluskan," kata Ibrahim Mat Som menerusi kenyataan.Semalam sahaja, 13 permit ceramah dan 20 permit kempen diluluskan di Pulai. Manakala enam permit ceramah dan empat permit kempen diluluskan di Simpang Jeram.Pengundi juga diingatkan semasa hari pengundian esok, agar meletakkan kenderaan di tempat yang dibenarkan bagi mengelakkan kesesakan lalu lintas.


Keputusan 'lepas tanpa bebas' Ahmad Zahid tidak jejas PRK Johor

MUAR, 7 September- Keputusan Mahkamah Tinggi Kuala Lumpur melepas tanpa membebaskan Presiden UMNO, Datuk Seri Dr Ahmad Zahid Hamidi tidak akan menjejaskan Pilihan Raya Kecil (PRK) Johor bagi Parlimen Pulai dan Dewan Undangan Negeri (DUN) Simpang Jeram, Sabtu ini.Ahli Majlis Kerja Tertinggi (MKT) UMNO, Datuk Seri Ahmad Maslan berkata, keputusan itu merupakan kebenaran yang ditegakkan tanpa perlu penjelasan daripada peguam negara."Pada siapa mengatakan ini bukan keputusan hakim, itu silap, baca balik. Ada pihak minta penjelasan peguam negara. Saya nak beritahu mereka, Jabatan Peguam Negara telah menyatakan satu sampai 11 (perkara), itulah penjelasannya."Kemudian ada lagi siaran akhbar ringkas daripada Jabatan peguam Negara, menyatakan apa yang mereka buat itu diperakui hakim," katanya ketika ditemui media selepas sesi 'walkabout' di Taman Pertama Indah, di sini.Selasa lalu, Jabatan Peguam Negara menegaskan keputusan terhadap 47 kes yang dihadapi Timbalan Perdana Menteri itu adalah berdasarkan alasan yang telah dikemukakan dan diterima mahkamah.Dalam perkembangan lain, pengundi UMNO yang dikenali sebagai 'pengundi putih' diingatkan bahawa sekarang bukan masanya untuk melakukan protes.Ahmad berkata, pengundi harus memikirkan impaknya pada tempoh masa panjang sekiranya tidak keluar mengundi calon Pakatan Harapan (PH) bagi kedua-dua kawasan itu."Kalau mereka protes bererti tempat ini jadi (kawasan) pembangkang, (justeru) apa faedah untuk lima tahun akan datang? Jadi kita kena berfikir panjang sebelum mahu mengambil keputusan yang negatif," katanya.

(Ahmad Maslan (kanan) bersama Nazri Abdul Rahman, Calon PH bagi DUN Simpang Jeram (kiri) padasesi 'walkabout' di Taman Pertama Indah di Muar, Johor)

Berita berkaitan:Tiada campur tangan dalam kes Zahid - PMDNAA kepada Ahmad Zahid budi bicara peguam negara, diputuskan mahkamahKebenaran terserlah, Ahmad Zahid mangsa pendakwaan politik – Setiausaha Agung UMNOAhmad Zahid lepas tanpa bebas 47 tuduhan


Cadang bangunkan SJKT di Kempas, jika diberi mandat - Suhaizan Kayat

JOHOR BAHRU, 7 September - Cadangan membangunkan Sekolah Jenis Kebangsaan Tamil (SJKT) di kawasan Kempas, di sini, menjadi salah satu agenda yang akan diperjuangkan calon Pakatan Harapan (PH) Parlimen Pulai, Suhaizan Kayat, jika dipilih menjadi wakil rakyat kawasan itu.Ia berikutan pertambahan bilangan penduduk setempat selain ketiadaan sekolah jenis itu di kawasan Kempas."Kerana tempat itu memang gazet sekolah, tetapi sebelum ini telah dikhususkan untuk sekolah menengah di tempat itu ataupun tempat-tempat yang lebih bersesuaian lah, tapi tidak jauh daripada kawasan Kempas itu, di sebelah Johor Bahru ada Jalan Yahya Awal, di Bukit Indah ada sebuah sekolah yang cantik di kawasan Bukit Indah, tetapi di kawasan Kempas itu yang berkepadatan penduduk tinggi tu tidak ada sebuah SJKT setakat ni lah,"kata Suhaizan, di sini.

(Suhaizan Kayat ditemui media ketika sesi ramah mesrabersama-sama penduduk setempat di Taman Tan Sri Yacob, di sini)

Terdahulu, beliau bercadang untuk membangunkan Sekolah Agama dan Sekolah Kebangsaan di kawasan Bandar Uda Utama, Johor Bahru.Kempen berbaki dua hari lagi, beliau menghadiri pelbagai aktiviti termasuk sesi ramah mesra dan 'walkabout' pada sebelah pagi dan petang, manakala ceramah pada waktu malam ini.Selain itu, ruangan media sosial beliau juga kekal aktif hingga hari ini dengan perkongsian pelbagai gambar dan video sepanjang berkempen.


Cadang bina jeti berdekatan perkampungan Orang Asli, Bakar Batu

JOHOR BAHRU, 6 September - Cadangan pembinaan sebuah jeti berdekatan kawasan perkampungan Orang Asli, Bakar Batu, Taman Perling, mampu memberi kemudahan kepada penduduk di situ, sekali gus dapat meningkatkan ekonomi setempat hasil kemasukan pelancong.Calon Pakatan Harapan (PH) pada Pilihan Raya Kecil (PRK) Parlimen Pulai Suhaizan Kaiat berkata, pihaknya akan membangunkan agropelancongan di kawasan itu sekiranya diberi mandat sebagai ahli Parlimen."Akan ada bot tertentu yang akan bergerak di sekitar ini membawa pelancong untuk bersiar-siar di kawasan ini. Kawasan ini sangat menarik. Cuma setakat ini kita belum lagi betul fokus tentang pelancongan ini kerana belum sepenuhnya dibangunkan. Selepas dibangunkan, saya kira pelancong boleh datang, boleh menikmati juadah di kawasan ini," kata Suhaizan, di sini.Pada masa sama, beliau akan memfokuskan isu utama yang membelenggu rakyat seperti rumah, jalan raya, longkang dan lain-lain berikutan kepadatan penduduk yang ramai di kawasan Parlimen Pulai.Kerjasama dengan Naib Presiden UMNO, Datuk Seri Johari Abdul Ghani diadakan bagi bertukar pandangan dan idea untuk membangunkan kawasan itu selain membantu berkempen bagi Pilihan Raya Kecil (PRK) yang akan dilaksanakan pada Sabtu ini.

(Suhaizan Kaiat ditemui pemberita selepas sesi beramah mesra danceramah di Kampung Orang Asli, Bakar Batu, Taman Perling, Johor)


Info On Wheels meneruskan misi

JOHOR, 6 September - Berbaki empat hari lagi sebelum Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram pada 9 September ini.Jabatan Penerangan Negeri Johor, meneruskan program hebahan 'Info On Wheels' (IOW) sepanjang musim PRK ini, bagi mempromosikan tarikh penting khusus untuk perhatian pengundi di dua kawasan tersebut.Pengarahnya, Naim Fahmi Ahmad Tajudin berkata sebanyak enam unit kenderaan digerakkan ke 40 kawasan di P161 Parlimen Pulai, manakala lima unit kenderaan lagi untuk hebahan di Simpang Jeram.Secara keseluruhan, seramai 20 kakitangan Jabatan Penerangan bertugas semasa IOW dijalankan di dua kawasan terlibat."Seperti di Pulai nanti kita akan masuk 40 di DUN Perling,  sebanyak 26 kawasan daerah mengundi dan 16 lagi di Kempas, di Simpang Jeram, kita minta bantuan PPD Muar, Segamat dan PPD Tangkak," kata Naim Fahmi, di sini.

(IOW mula digerakkan sejak sebelum hari penamaan calonbagi memaklumkan tarikh penting semasa PRK di Parlimen Pulai dan DUN Simpang Jeram)

Ketika ini, hebahan lebih tertumpu kepada pemakluman tarikh mengundi pada 9 September, hari Sabtu ini.Objektifnya untuk memastikan peratusan keluar mengundi yang tinggi di dua kawasan tersebut.


PRK Parlimen Pulai dan DUN Simpang Jeram: 324 permit ceramah dan kempen dikeluarkan

JOHOR, 6 September - Setakat semalam, Polis Johor telah meluluskan 324 permit ceramah dan kempen daripada 333 permohonan yang dibuat sepanjang Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram.Jurucakap Media PRK Johor, Superintendan Ibrahim Mat Som berkata tiga kertas siasatan juga dibuka setakat ini."Lapan permit ceramah dan 13 permit kempen diluluskan di Pulai, semalam. Manakala enam permit ceramah dan tiga permit kempen diluluskan di Simpang Jeram," kata Ibrahim Mat Som. Semua parti dan penyokong dinasihatkan agar saling menghormati dan tidak melakukan kerosakan terhadap bahan-bahan kempen.Tindakan tegas boleh dikenakan mengikut Seksyen 427 Kanun keseksaan, jika disabit kesalahan.


PRK Pulai: 87 peratus keluar mengundi awal setakat 3 petang

JOHOR BAHRU, 5 September- Pusat pengundian awal di Markas Pasukan Polis Marin (PPM) Wilayah Dua, di sini bagi Pilihan Raya Kecil (PRK) Parlimen Pulai, ditutup pukul 5 petang ini.

Terdahulu, pusat pengundian awal di Balai Polis Kempas pula ditutup 12 tengah hari tadi.Pengerusi Suruhanjaya Pilihan Raya (SPR), Tan Sri Abdul Ghani Salleh berkata setakat pukul 3 petang, peratusan keluar mengundi awal bagi PRK tersebut mencatatkan 87 peratus."Kalau kita tengok dari segi 'trend' itu amat baik, sejam yang pertama sudah 16 peratus, sejam yang kedua 30 peratus dan saya melihat pihak anggota juga memantau kehadiran...macam di sini kita ada ada 4, 5 kaunter memantau anggota masing-masing untuk hadir dalam proses undi awal," katanya.Beliau ditemui pemberita selepas melakukan tinjauan di Pusat Pengundian Awal, Markas Pasukan Polis Marin Wilayah Dua, di sini hari ini.Terdahulu, seramai 927 pegawai dan anggota polis mengundi awal hari ini.SPR menyasarkan peratusan keluar undi awal bagi Pilihan Raya Kecil (PRK) Parlimen Pulai mencecah 99 peratus.

(Pengerusi SPR, Tan Sri Abdul Ghani Salleh)


PRK: Polis Johor terima 28 laporan

(Ketua Polis Johor, Datuk Kamarul Zaman Mamat (dua, kiri) ketika meninjau proses undi awal sempena PRK Parlimen Pulai di Markas Pasukan Polis Marin Wilayah Dua Tampoi hari ini/Foto Bernama)

JOHOR BAHRU, 5 September- Sebanyak 28 laporan polis diterima setakat ini, sepanjang kempen Pilihan Raya Kecil (PRK) Parlimen Pulai dan Dewan Negeri Simpang Jeram.Ketua Polis Johor, Datuk Kamarul Zaman Mamat berkata kebanyakan laporan membabitkan kesalahan merosakkan bahan kempen seperti bendera parti dan papan iklan."Jumlah keseluruhan 28 laporan diterima...kebanyakan berkaitan dengan kesalahan merosakkan bendera, papan iklan. "Sebanyak empat kes berhubung isu agama, kaum dan institusi diraja (3R) turut kita terima...dua kes disiasat di Johor dan dua lagi disiasat Unit Siasatan Jenayah Terkelas (USJT), D5 Bukit Aman," katanya.

(Ketua Polis Johor, Datuk Kamarul Zaman Mamat)

Beliau ditemui pemberita selepas membuat tinjauan proses undi awal di Markas Pasukan Polis Marin (PPM) Wilayah Dua, di sini hari ini.

Tambah bilangan polis trafik, pastikan kelancaran proses pengundianDalam pada itu, Kamarul Zaman memberitahu bilangan pegawai dan anggota polis trafik akan ditambah bagi melancarkan perjalanan pengundi yang bekerja di Singapura untuk pulang mengundi pada PRK Pulai dan Simpang Jeram, Sabtu ini.Pihaknya bakal menambah kekuatan petugas bermula Jumaat ini untuk memastikan kesesakan jalan raya dapat dikawal.Ia berikutan laluan di Kompleks Kastam Imigresen dan Kuarantin (CIQ) Bangunan Sultan Iskandar (BSI) bakal dibuka sepenuhnya bagi memudahkan perjalanan pengundi."Memang akan ada tambahan anggota...belum ditentukan lagi kerana di BSI pun kita sudah ada 200 lebih pegawai dan anggota...polis trafik ada dalam 60 orang, mungkin saya akan tambah lagi kekuatan trafik yang penting di sini."Laluan khas, kita buka semua laluan kita dan sudah berbincang dengan pihak Imigresen dan Kerajaan Negeri pun akan memastikan bahawa semua laluan itu akan dibuka," katanya.


Buka kaunter CIQ BSI lebih banyak, permudah warga Pulai pulang mengundi

JOHOR BAHRU, 5 September- Calon Pakatan Harapan (PH) bagi Parlimen P.161 Pulai, Suhaizan Kaiat meminta agar lebih banyak kaunter dibuka di Kompleks Kastam, Imigresen dan Kuarantin (CIQ) Bangunan Sultan Iskandar (BSI) bagi memudahkan urusan pengundi yang menetap dan bekerja di Singapura untuk pulang mengundi, Sabtu ini. Suhaizan berkata ia berikutan 30% pengundi Parlimen Pulai merupakan pekerja di Singapura. "Saya sudah maklum kepada pihak berkenaan dan kemungkinan besar dia akan tambah kaunter untuk memudahkan urusan keluar masuk pengundi-pengundi dari Singapura.""Sehubungan itu, semua pengundi boleh pulang ke tanah air dengan lebih selesa dan mudah," kata Suhaizan kepada pemberita ketika ditemui di Balai Polis Marin Wilayah Dua Johor hari ini, bersempena pengundian awal yang membabitkan 927 pegawai dan anggota polis. Terdahulu, hasil kaji selidik dan temu bual yang dijalankan pihaknya mendapati pengundi yang bekerja di Singapura menyatakan komitmen mereka untuk pulang mengundi pada Pilihan Raya Kecil (PRK) Pulai yang berlangsung, Sabtu ini.


‘Mungkin saya tidak sebaik Salahuddin, tapi saya cuba yang terbaik’ - Nazri

MUAR, 5 September - “Mungkin saya tidak sebaik Allahyarham Datuk Seri Salahuddin Ayub, tetapi saya akan cuba yang terbaik,”.Harapan itu disuarakan calon Pakatan Harapan (PH) Ir. Nazri Abdul Rahman agar beliau diberikan peluang untuk berkhidmat kepada penduduk Simpang Jeram.Ketika ditemu bual wartawan RTM, beliau menyatakan mahu mewujudkan ekonomi baharu sebagai menoktahkan miskin tegar di kawasan luar bandar.Katanya, hasrat itu selari dengan harapan Perdana Menteri, Datuk Seri Anwar Ibrahim untuk memuktamadkan miskin tegar tahun ini.Nazri, 56, adalah bekas ketua jurutera yang pernah berkhidmat di Majlis Perbandaran Muar tekad dengan memartabatkan ekonomi penduduk tanpa mengira latar belakang agama dan bangsa.“Kalau kita lihat sekitar Simpang Jeram ini, ada kawasan perkilangan seluas seribu ekar, mudah-mudahan kawasan itu dapat memberi peluangpekerjaan kepada anak-anak muda (yang) terlibat dalam industri perkayuan.“Kita bukan sahaja dapat membantu anak-anak muda untuk bekerja secara langsung, tetapi akan memberi impak ekonomi kepada peniaga-peniaga kerana sudah pasti kawasan itu akan menjadi tumpuan penduduk tempatan.“Penduduk dapat membuka warung atau gerai-gerai yang boleh membantu mereka dari segi ekonomi,” katanya kepada RTM baru-baru ini.

Statistik kemiskinan di Simpang Jeram seperti yang berdaftar dengan eKasih menunjukkan peningkatan bagi tempoh tiga tahun.Tahun 2018, merekodkan jumlah keseluruhan adalah (23), tahun 2019 pula (29) dan pada 2020 meningkat kepada kepada 32 orang.Angka kemiskinan di kawasan itu berdasarkan persempadanan pilihan raya pada tahun 2018 dari Jabatan Perangkaan.

Ketika ditanya, tidakkah beliau bimbang sekiranya wujud perbandingan antara dirinya dan Allahyarham Datuk Seri Salahuddin.Nazri menegaskan beliau mempunyai matlamat yang sama seperti Salahuddin iaitu akan memberi fokus mengurangkan beban kos sara hidup rakyat.Fokus itu, khususnya melibatkan empat elemen Program Payung Rahmah iaitu Bakul Rahmah, Menu Rahmah, Jualan Rahmah, dan Barangan Rahmah.“Saya akan meneruskan legasi perjuangan Allahyarham Salahuddin.“Kekuatan arwah (Salahuddin) kita lihat sebagai pimpinan pusat yang terkenal di seluruh Malaysia manakala saya penduduk tempatan yang lahir di sini dan hampir 56 tahun saya tidak bergerak ke mana-mana.Katanya, beliau sudah mengenali Salahuddin sejak 2015 dan menyifatkan hubungan mereka begitu akrab seperti keluarga.“Saya maklum, dia (Salahuddin) mengharapkan (agar) saya menggantikan dia. Pada ketika itu saya anggap bukannya (dia) untuk meninggalkan dunia. Tapi mungkin (menyangka) dia berpindah ke DUN lain untuk bertanding.“Tapi sebaliknya dia meninggalkan kita terus…meninggalkan dunia ini dan saya rasa satu tanggungjawab besar yang perlu saya pikul.“Saya amat bimbang masa itu. Bolehkah saya pikul tanggungjawab ini,” katanya yang rasa terkilan tidak dapat bertemu dengan arwah pada saat-saat akhir.

Katanya, sekiranya gagal diberikan mandat untuk menjadi wakil rakyat kepada 40,379 pengundi Simpang Jeram, beliau tidak akan berputus asa menyelesaikan permasalahan yang dibangkitkan masyarakat di kawasan itu.“Apa yang penting saya sebagai anak jati tempatan, saya boleh membantu walaupun tidak memenangi pilihan raya.“Ayah saya sendiri adalah bekas ketua kampung hampir 29 tahun, saya sendiri membantu ayah saya menyantuni penduduk dan menghulurkan bantuan dari pelbagai sudut.“Jadi tiada soal isu menang atau kalah, selagi saya berada di DUN Simpang Jeram saya cuba membantu bagi mereka yang memerlukan,” kata bapa kepada enam cahaya mata itu.Suruhanjaya Pilihan Raya (SPR) menetapkan tarikh PRK Parlimen Pulai dan DUN Simpang Jeram pada 9 September ini.PRK diadakan ekoran kekosongan berikutan kematian mengejut penyandangnya, Datuk Seri Salahuddin Ayub pada 23 Julai lalu yang juga merupakan Menteri Perdagangan Dalam Negeri dan Kos Sara Hidup.Pada PRK ini, Nazri berdepan saingan tiga penjuru, melawan Ahli Jawatankuasa Pas Pusat Dr Mohd Mazri Yahya (Perikatan Nasional) dan calon bebas yang juga ahli perniagaan S Jeganathan.

ARTIKEL BERKAITAN:Semangat perjuangan Salahuddin dorong Nazri bela nasib rakyatSimpang Jeram: ‘Bertembung parti lawan, tapi elak provokasi’ Anthony yakin calon pertahan kerusi Pulai dan Simpang JeramDUN Simpang Jeram sah bertanding tiga penjuru